Dari hubungan sulit ke jenjang pelamin

MalaysiaNow sudah masuk bulan keenam operasinya.Tempoh enam bulan ini adalah tempoh yang pendek bagi sesebuah organisasi, walaupun di saat ekonomi yang sangat mencabar ketika ini.Namun dari sudut pemberitaan politik, ia boleh dikatakan cukup dalam memperlihatkan perubahan yang begitu besar.Misalnya, hubungan yang dulu dibuat secara sulit, kini diraikan sebagai sebuah pernyataan cinta yang terbuka.Secara spesifik, kami merujuk surat sokongan Presiden Umno Ahmad Zahid Hamidi dan bekas bosnya, Najib Razak, untuk Anwar Ibrahim.Bercerita mengenai ketiga-tiga tokoh ini; seorang sedang berjuang di mahkamah untuk mengelak menjadi banduan, seorang lagi sudah disabitkan bersalah, dan yang ketiga merupakan bekas banduan.Ketika kami mendedahkan surat kepada Istana Negara itu pada Oktober lalu, antara serangan paling hebat datangnya dari Najib dan pengikut-pengikut taksub beliau.Namun hari ini, sudah tak ada lagi tabir penghalang untuk ketiga-tiga mereka menyatakan bahawa gandingan mereka adalah tawaran terbaik untuk negara.Bekas perdana menteri merasakan ia tanggungjawab beliau, menggunakan masa dan tenaganya, untuk merungkai aspek kewangan dan organisasi MalaysiaNow.Hujung minggu baru-baru ini, Najib membuat kiriman tangkap layar laman web kami, siap dengan butiran identiti pemiliknya.Sukar juga hendak percaya, inilah orang yang pernah mengatakan dia tidak sedar jutaan dolar dipindah masuk ke dalam akaun bank peribadinya.Untuk mengetahui pemilikan sesebuah syarikat bukanlah sukar; apa yang perlu adalah sedikit bayaran kepada Suruhanjaya Syarikat, atau klik saja bahagian “About Us” di laman web syarikat itu.Tetapi untuk mengetahui sama ada wang masuk dalam akaun bank peribadi kita tidak memerlukan apa-apa usaha. Malah, ia percuma.Sudah jadi kebiasaan untuk orang kebanyakan yang bekerja siang malam memeriksa akaun bank mereka setiap minggu, atau sekurang-kurangnya pada akhir bulan. Setiap wang masuk tak akan pernah dilepas pandang, manakala wang keluar pula sengaja tidak dipandang.Najib gagal melepaskan diri daripada kes-kes berkait skandal SRC International bernilai RM42 juta beralaskan hujah itu. Dia didapati bersalah atas semua tujuh pertuduhan salah guna kuasa berkaitan wang tersebut.Bagi seorang yang menjadi tajuk besar berita dunia kerana terlibat dalam sebuah skandal kewangan yang pernah disifatkan pihak berkuasa Amerika Syarikat sebagai yang terbesar di negara itu, ia memerlukan keberanian luar biasa untuk mengajar orang lain cara menangani krisis kewangan Covid-19.Usahanya untuk kembali ke persada kuasa menerima dukungan pengikut setianya yang sentiasa memberi sorakan setiap kali memuat naik status di media sosial, tanpa dipedulikan kebenaran fakta yang disogokkan.Dalam dua minggu yang lalu, Najib menyatakan kritikan beliau terhadap usaha kerajaan memerangi Covid-19 dengan bersandarkan putar belit fakta.Tetapi versi beliau sering tidak dicabar, kecuali respons balas dari Khairy Jamaluddin baru-baru ini terhadap tuduhannya bahawa kerajaan ketinggalan dalam jadual vaksinasi Covid-19.Sekali lagi, inilah orang sama yang satu masa dulu bergegas mahu meluluskan undang-undang “lawan berita palsu”, ketika ia tidak langsung diperlukan.Begitulah sikap ahli politik, sama ada di Facebook, Twitter atau platform digital lain. Mereka terangsang dengan sorakan pengikut mereka yang lebih banyak menghabiskan masa menekat butang “like” daripada membuat carian Google untuk menyiasat kebenaran sesuatu perkara.Enam bulan lalu, kami berazam melaporkan berita sebagaimana adanya, tanpa mempertahan mana-mana orang politik, parti politik atau pihak berkepentingan.Dalam melakukannya, kami memastikan untuk kekal di belakang kamera.Kami sedar, ia bukan sesuatu yang mudah dilakukan, bila mana ahli politik menghasut orang awam terhadap wartawan dan organisasi berita (tanpa menerima respons pantas daripada golongan “aktivis kebebasan akhbar”).Ingatlah, apabila kamera difokuskan ke arah kami, kami merasa bertanggungjawab untuk mendedahkan orang di belakang lensa itu.Dan itulah yang akan kami laksanakan pada minggu-minggu yang akan datang.Abdar Rahman Koya adalah Ketua Pegawai Eksekutif & editor MalaysiaNow.


Kes harian turun ke paras 2,800, 8 lagi terkorban

2,799 kes baru Covid-19 direkodkan semalam menjadikan jumlah keseluruhan sebanyak 4,592,710 kes.
Sebanyak 2,666 pesakit turut dilaporkan sembuh, menjadikan jumlah keseluruhan kes sembuh sebanyak 4,521,578.
Ketika ini, 35,323 kes aktif direkodkan, dengan 34,107 atau 96.6% daripadanya sedang menjalani kuarantin kendiri.
Dalam pada itu, 19 (0.1%) kes kini berada di pusat kuarantin sementara 1,156 (3.3%) dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 41 kes dan 26 daripadanya memerlukan bantuan alat pernafasan.
Kadar penggunaan kemudahan ICU di seluruh negara kini sebanyak 61.9% dengan kes Covid-19 merangkumi 10.2%.
Lapan lagi kematian dilaporkan menjadikan kes keseluruhan sebanyak 35,809 orang.


SPRM tahan CEO, pengarah syarikat bantu siasatan penyelewengan RM100 juta

Suruhanjaya Pencegahan Rasuah Malaysia (SPRM) menahan ketua pegawai eksekutif (CEO) dan pengarah syarikat di ibu kota, semalam, bagi membantu siasatan berhubung tuntutan palsu dan penyelewengan dana Program Insentif Pengambilan Pekerja (Penjana Kerjaya) melibatkan nilai keseluruhan kira-kira RM100 juta.
Menurut sumber, kedua-dua individu berkenaan merupakan seorang wanita dan seorang lelaki masing-masing berusia 40-an ditahan pada 1.30 tengah hari itu.
“Mereka dipercayai mengemukakan invois Program Latihan Insentif Pengambilan Pekerja yang mengandungi butiran palsu kepada Pertubuhan Keselamatan Sosial bagi memperolehi bayaran di bawah peruntukan Pelan Jana Semula Ekonomi Negara (Penjana) berjumlah kira-kira RM700,000 sedangkan program itu tidak dilaksanakan sepenuhnya.
“Pengarah syarikat, lelaki direman sehingga Khamis ini selepas Majistret Mohd Dinie Shazwan Ab Shukor membenarkan permohonan SPRM di Mahkamah Majistret Putrajaya pagi tadi manakala wanita itu dilepaskan dengan jaminan SPRM  selepas keterangan diambil,” kata sumber itu.
Sementara itu, Pengarah Kanan Siasatan SPRM, Hishamuddin Hashim mengesahkan penahanan itu dan berkata kes disiasat mengikut Seksyen 18 Akta SPRM 2009.
Beliau berkata operasi dan siasatan masih diteruskan serta tidak menolak kemungkinan beberapa tangkapan akan dibuat dalam tempoh terdekat.
Pada 14 Julai lepas, SPRM telah menahan 37 individu di beberapa buah negeri bagi membantu siasatan berkaitan isu tersebut dan tiga lagi individu ditahan di Johor dan Pulau Pinang sehari kemudian bagi membantu siasatan kes yang sama.
Setakat ini, jumlah keseluruhan suspek yang ditahan menerusi "Ops Hire" adalah seramai 42 individu.


MB Selangor dijangka lawan Azmin di Gombak, kata Anwar

Pengerusi Pakatan Harapan (PH), Anwar Ibrahim, malam ini memberi bayangan untuk meletakkan Menteri Besar Selangor, Amirudin Shari sebagai calon bagi kerusi Parlimen Gombak pada Pilihan Raya Umum ke-15 (PRU15), 19 November ini.
“Itu kerja Amir (Amirudin) yang nak jaga Gombak. Kita akan hantar panglima utama Selangor untuk berdepan di Gombak, tapi ini bukan pengumuman rasmi, rasmi nanti Jumaat ini,” katanya ketika berucap pada Jelajah Mega Harapan Negeri Selangor, di Kuala Selangor, malam tadi.
“Saya dah bocor soalan, saya bincang dengan Amir (Amirudin), dia kata saya ini panglima, saya mampu insya Allah pertahankan (untuk PH),” kata presiden PKR itu.
Penyandang kerusi Parlimen Gombak, Mohamed Azmin Ali, yang juga menteri perdagangan antarabangsa dan industri, sebelum ini dilaporkan berhasrat mempertahankan kerusi tersebut pada PRU15.
Azmin menjadi ahli Parlimen Gombak selama tiga penggal, yang dimenanginya atas tiket PKR.
Sementara itu, Presiden Amanah Mohamad Sabu, ketika ditemui selepas program itu, berkata beliau dijangka mempertahankan kerusi Parlimen Kota Raja.


Azam bidas dakwaan terhadapnya, pertimbang tindakan undang-undang

Ketua Pesuruhjaya Suruhanjaya Pencegahan Rasuah Malaysia (SPRM) Azam Baki yang didakwa berhubung isu pemilikan saham-saham syarikat mengatakan kesemuanya sudah dipindahkan ke akaun adiknya.Azam berkata pendedahan itu dibuat bagi memburukkan reputasinya yang sudah berkhidmat lebih 30 tahun bersama SPRM sambil menambah tindakan undang-undang bakal diambil kepada pihak-pihak yang didakwa berniat jahat itu.“Mengenai tuduhan saya mengawal banyak syarikat, ini pembohongan oleh pihak-pihak tersebut untuk menjatuhkan reputasi saya,” katanya pada sidang media khas di Putrajaya hari ini.“Saya nafikan sekeras-kerasnya. Oleh itu setelah mendapat nasihat peguam, saya membuat tindakan undang-undang terhadap mereka yang cemarkan reputasi saya.”Azam berkata, terdapat usaha pihak-pihak berkepentingan yang mempunyai agenda tidak baik terhadap SPRM untuk menghakis kepercayaan masyarakat terhadap badan itu.“Mereka menggunakan pihak-pihak tertentu untuk beri tekanan kepada SPRM.”Beliau menegaskan, tiada kesalahan dibuat apabila membenarkan adiknya, Nasir Baki untuk membuat urus niaga menggunakan akaunnya bagi membeli saham di pasaran terbuka.Beliau tidak menjelaskan mengenai tindakan saman tersebut mahupun pihak yang bakal dibawa ke mahkamah, namun katanya, pemilik akaun twitter “Edisi Siasat” berkemungkinan besar akan diheret.Menurut Azam, sikap berdiam dirinya sebelum ini ialah kerana tidak melakukan apa-apa kesalahan dalam urus niaga itu.Beberapa pihak membangkitkan mengenai isu pemilikan saham itu sebelum ini termasuk bekas ahli panel perunding Lembaga Penasihat Pencegahan Rasuah, Edmund Gomez.Gomez menyatakan ketidakpuasan hatinya kerana tiada siasatan dijalankan terhadap Azam berhubung perkara itu dan meletakkan jawatan sebagai anggota panel tersebut.Peguam veteran, Haniff Khatri Abdulla turut mengesyorkan jawatankuasa siasatan khas ditubuhkan bagi menyiasat dakwaan tersebut.Ahli Parlimen pembangkang, Gobind Singh menggesa perdana menteri, Ismail Sabri Yaakob untuk mengambil tindakan dan tidak terus mendiamkan diri.


Lebih 22.8 juta dewasa lengkap divaksinasi

Sebanyak 22,864,655 individu atau 97.7% populasi dewasa di negara ini telah melengkapkan dos vaksin Covid-19 setakat 11.59 malam tadi.Berdasarkan data kementerian kesihatan menerusi laman CovidNow, sebanyak 23,155,545 individu atau 98.9% daripada kumpulan itu menerima sekurang-kurangnya satu dos vaksin.Bagi populasi remaja pula, sebanyak 87.6% atau 2,758,498 individu berusia 12 hingga 17 tahun telah melengkapkan vaksinasi mereka, manakala 2,849,786 individu atau 90.5% menerima sekurang-kurangnya satu dos vaksin Covid-19.Sementara itu, sejumlah 208,327 dos vaksin diberikan semalam melibatkan 2,768 dos pertama, 3,843 dos lengkap dan 201,716 dos penggalak.Perkembangan itu menjadikan jumlah kumulatif pemberian vaksin menerusi Program Imunisasi Covid-19 Kebangsaan (PICK) kepada 58,055,878 dos termasuk 6,627,119 dos penggalak.


Pejuang mohon sertai PN

Parti Pejuang Tanah Air (Pejuang) telah menghantar surat permohonan untuk menyertai Perikatan Nasional (PN), kata presidennya Mukhriz Mahathir.
Beliau berkata surat berkenaan telah diutuskan kepada Pengerusi PN Muhyiddin Yassin, semalam dan turut diberikan kepada Presiden PAS Abdul Hadi Awang dan Presiden Gerakan Dominic Lau.
Menurutnya keputusan untuk membuat permohonan berkenaan telah disepakatkan Majlis Eksekutif Pusat (MEP) Pejuang dua hari lepas selepas penelitian semua opsyen gabungan dan kerjasama politik yang ada.
“Ini adalah sesuai dengan mandat yang kami peroleh daripada Perhimpunan Agung Pejuang kali ke-2.
“Adalah diharapkan kepimpinan PN akan mempertimbangkan permohonan Pejuang dan memberi respons yang positif,” katanya dalam kenyataan hari ini.
Pada 14 Januari, Mukhriz mengumumkan Pejuang menarik diri daripada Gerakan Tanah Air dan terbuka untuk berunding dan berbincang dengan mana-mana pihak untuk meneroka kerjasama politik.


Najib berkuasa dalam 1MDB, bukan saya, kata bekas menteri kewangan II

Bekas menteri kewangan II Ahmad Husni Mohamad Hanadzlah hari ini memberitahu Mahkamah Tinggi Kuala Lumpur bahawa Najib Razak mempunyai kuasa membuat keputusan dalam 1MDB, bukannya beliau.Husni, 70, berkata antara buktinya, adalah bekas perdana menteri itu tetap meneruskan projek usahasama antara 1MDB dengan PetroSaudi International Ltd (PSI) walaupun kebimbangan mengenainya dibangkitkan oleh beliau yang merupakan saksi pendakwaan ke-20.“Pada 2009, saya beritahu Najib bahawa 1MDB tidak boleh ditubuhkan tanpa kajian kebolehlaksanaan, yang Najib mengatakan bahawa beliau akan meneruskan (penubuhan syarikat pelaburan itu) dan memintanya agar tidak masuk campur.“Berhubung projek usaha sama dengan PSI, saya beritahu beliau yang pertama, masih belum ada telaga minyak lagi. Jika tiada minyak, bermakna kita akan hilang pelaburan… 1MDB tidak mempunyai rekod prestasi dalam petroleum. Saya juga beritahu beliau bahawa 1MDB tidak ada pengalaman dalam bidang cari gali minyak dan sepatutnya diserahkan kepada Petronas.“Tetapi beliau beritahu saya agar tidak campur tangan lagi. Itu menunjukkan beliau mempunyai kuasa kerana tiada perbincangan,” katanya ketika sesi pemeriksaan semula oleh timbalan pendakwa raya kanan Gopal Sri Ram pada perbicaraan Najib berhubung penyelewengan RM2.3 bilion dana 1MDB.Sebelum ini, saksi itu memberi keterangan bahawa beliau bertemu dengan Najib di pejabatnya untuk memberitahu bahawa 1MDB tidak boleh ditubuhkan tanpa kajian kebolehlaksanaan, kerana tujuan kajian kebolehlaksanaan itu adalah untuk membuat penilaian praktikal terhadap cadangan projek serta risiko dari segi perniagaan dan kewangan.Sri Ram: Dicadangkan kepada anda bahawa bekas pengerusi 1MDB Mohd Bakke Salleh telah menyifatkan bekas ketua pegawai eksekutif (CEO) Shahrol Azral Ibrahim Halmi sebagai seorang penjenayah. Adakah anda mengetahui Shahrol mendapat arahan daripada siapa?Husni: Dari Najib Razak.Sri Ram: Najib Tun Razak, maksud anda tertuduh?Husni: “Ya”.Saksi itu menambah beliau tidak mengetahui sama ada Shahrol pernah menerima imbuhan lain sebagai pekerja selain daripada gajinya.Sri Ram: Semalam, semasa pemeriksaan balas, anda ditanya mengenai Petronas, anda diberitahu bahawa PM mempunyai monopoli terhadap perniagaan itu (Petronas). Apakah perniagaan utama Petronas?Husni: Ia berkaitan dengan petroleum bukan sahaja di seluruh negara tetapi juga pelaburan antarabangsa dalam sektor itu.Sri Ram: Dalam kes 1MDB, adakah ia ada kaitan dengan sumber asli?Husni: ‘Tidak’.Najib, 68, berdepan empat pertuduhan menggunakan kedudukannya untuk memperoleh rasuah berjumlah RM2.3 bilion daripada dana 1MDB dan 21 pertuduhan pengubahan wang haram membabitkan jumlah sama.Perbicaraan di hadapan hakim Collin Lawrence Sequerah bersambung.


Putrajaya tubuhkan Majlis Pemulihan Negara

Kerajaan Perikatan Nasional hari ini bersetuju untuk menubuhkan Majlis Pemulihan Negara bagi memantau pelaksanaan Pelan Pemulihan Negara (PPN), beberapa hari selepas ia diuar-uarkan bekas perdana menteri Dr Mahathir Mohamad.Dengan penubuhan majlis tersebut yang akan dipengerusikan perdana Menteri Muhyiddin Yassin, Jawatankuasa Khas Kabinet PPN telah dibubarkan.Dalam sebuah kenyataan Menteri Kewangan Tengku Zafrul Aziz berkata Kabinet turut bersetuju untuk membentangkan cadangan bagi majlis tersebut dalam sidang khas Dewan Rakyat pada 26 Julai depan.“Berteraskan pendekatan whole of nation, MPN akan melantik wakil-wakil dari sektor swasta, pakar industri, dan pertubuhan bukan kerajaan (NGO) untuk berkongsi pengalaman dan nasihat di dalam pelbagai aspek PPN bagi membolehkan Malaysia keluar dari pandemik ini secara sistematik dan selamat,” kata ZafrulLangkah tersebut diumumkan selepas dua hari Mahathir mendedahkan Zafrul telah menemui beliau untuk mendapatkan pandangannya berhubung cara penyelesaian pandemik Covid-19, bekas perdana menteri itu juga turut mencadangkan idea untuk penubuuhan majlis yang terdiri daripada pakar-pakar.Semalam, Mahathir sekali lagi mendesak penubuhan majlis tersebut, mengatakan ia mesti memiliki kuasa penuh pelaksanaan rancangan.Mahathir turut menambah, penubuhan majlis itu akan membantu kerajaan dalam usaha kerajaan mengurangkan kes jangkitan sehingga negara mencapai imuniti kelompok.Beliau turut yakin penubuhan badan bebas adalah kaedah terbaik untuk menyelesaikan isu bukan sahaja kesihatan, malahan ekonomi sekali gus membantu rakyat yang berdepan krisis ketika ini.


Sekutu Putin beri gambaran akan berlaku 'perang dunia baharu'

Seorang sekutu Presiden Rusia Vladimir Putin hari ini berkata dunia mungkin berada di ambang perang dunia baharu dan risiko konfrontasi nuklear semakin meningkat.
“Dunia sedang sakit dan berkemungkinan besar berada di ambang perang dunia baharu,” kata Timbalan Pengerusi Majlis Keselamatan kepada Putin, Dmitry Medvedev pada persidangan di Moscow.
Beliau berkata perang dunia baharu seperti itu tidak dapat dielakkan tetapi risiko konfrontasi nuklear semakin meningkat dan lebih serius daripada kebimbangan mengenai perubahan iklim.
Putin berkata dunia menghadapi dekad paling berbahaya sejak Perang Dunia Kedua.
Dia menganggap perang di Ukraine sebagai satu-satunya pertempuran yang agresif dan angkuh dengan Barat, dan telah berkata bahawa Rusia akan menggunakan semua cara yang ada untuk melindungi dirinya daripada mana-mana penceroboh.
AS dan sekutunya telah mengutuk pencerobohan Rusia ke atas Ukraine sebagai rampasan tanah empayar.
Ukraine berikrar untuk berperang sehingga semua tentera Rusia berundur dari wilayahnya, dan mengatakan Rusia hanya bersikap retorik mengenai perang nuklear bagi menakut-nakutkan Barat supaya mengekang bantuan ketenteraan.


Gubal undang-undang patahkan elemen ‘rent-seeking’, Ali Baba dalam ekonomi, kata menteri

Kementerian Ekonomi sedang mengkaji beberapa komponen untuk menggubal undang-undang khusus baharu yang mampu mematahkan elemen rent-seeking atau konsep Ali Baba dalam struktur perniagaan dan ekonomi negara.
Menteri berkenaan Rafizi Ramli berkata isu warga tempatan yang menyewakan perniagaan dimiliki kepada warga asing telah berlanjutan sekian lama tanpa sebarang undang-undang khusus berkaitan rent-seeking sehingga menyebabkan wujud rasa tidak adil dan tidak puas hati dalam kalangan masyarakat.
“Kita perlu selesaikan bagaimana orang asing boleh berniaga di kawasan penjaja... bila mereka ditahan, didapati sebahagian besar yang berniaga menggunakan lesen warga tempatan dan secara teknikal, ia tidak salah.
“Mereka mengatakan mereka merupakan pekerja kepada peniaga tempatan. Jadi, orang-orang kita juga yang bekerjasama dan memberi ruang kepada perkara ini berlaku kerana tiada undang-undang khusus mengenai pemilikan perniagaan dan sewa,” katanya ketika sesi libat urus Kementerian Ekonomi bersama Jabatan Wilayah Persekutuan di Putrajaya hari ini.
Isu pemilikan lesen warga tempatan dan peniaga warga asing tersebut diutarakan oleh seorang peserta sesi libat urus yang mahu kerajaan campur tangan serta menangani perkara itu dengan serius.
Rafizi berkata ketika ini, penguatkuasaan undang-undang bagi perkara itu hanya tertakluk di bawah Kanun Keseksaan dan Suruhanjaya Pencegahan Rasuah Malaysia.
Pada sidang media selepas sesi libat urus itu, beliau berkata Kementerian Ekonomi sedang membangunkan cadangan awal berkaitan undang-undang tersebut sebelum dibentangkan kepada Majlis Tindakan Ekonomi Negara Julai depan.
“Ali Baba ini wujud dari peringkat bawah hingga ke orang atasan. Ali Baba selama ini menjadi masalah dalam ekonomi tetapi tiada perbincangan khusus ke arah penggubalan undang-undang,” katanya sambil menambah isu itu perlu diberi perhatian serius.
Presiden Persatuan Peniaga dan Penjaja Bumiputera Wilayah Persekutuan Kuala Lumpur Datuk Seri Rosli Ibrahim pula mencadangkan agar penggubalan undang-undang itu wajar meliputi penguatkuasaan terhadap warga asing sekiranya didapati melanggar peraturan.
“Cuba kita pergi Singapura atau Indonesia, tidak boleh berniaga sesuka hati macam warga asing di negara kita. Ini tidak adil kepada peniaga tempatan," katanya.
Rosli, yang juga Presiden Gabungan Persatuan Penjaja dan Peniaga Malaysia, berkata Ali Baba mengakibatkan wujudnya persaingan tidak sihat kerana ketiadaan modal serta sukar untuk penjaja yang terdiri daripada golongan B40 untuk bangkit semula.


Mahkamah beri pelepasan pasport kepada Bung Moktar ke Arab Saudi

Mahkamah Sesyen membenarkan permohonan Ahli Parlimen Kinabatangan Bung Moktar Radin, yang berdepan pertuduhan rasuah, bagi mendapatkan pelepasan sementara pasportnya untuk ke Arab Saudi bagi urusan rasmi.Perkara itu dimaklumkan oleh peguamnya, Teh See Khoon, ketika dihubungi pemberita hari ini.“Semalam, mahkamah (hakim Rozina Ayob) membenarkan pelepasan pasport Bung Moktar bermula 10 hingga 22 November ini dan beliau perlu mengembalikan pasport itu kepada mahkamah pada 22 November.“Permohonan untuk mendapatkan pasport itu dibuat berikutan anak guam kami mempunyai urusan rasmi di Arab Saudi,” katanya sambil menambah pendakwaan tidak membantah permohonan itu.Beliau berkata perbicaraan kes anak guamnya akan bersambung pada 26 November ini.Pada 3 Mei 2019, Bung Moktar mengaku tidak bersalah atas dua pertuduhan menerima rasuah berjumlah RM2.2 juta dan RM262,500 sebagai dorongan mendapatkan kelulusan Felcra untuk membuat pelaburan RM150 juta dalam unit amanah Public Mutual.Bung Moktar, 62, yang merupakan Pengerusi Bukan Eksekutif Felcra ketika itu, didakwa menerima rasuah daripada ejen pelaburan Public Mutual iaitu Madhi Abdul Hamid, 38, menerusi isterinya Zizie Izette A. Samad di Public Bank cawangan Taman Melawati di sini antara 12.30 tengah hari dan 5 petang 12 Jun 2015.Beliau juga mengaku tidak bersalah menerima suapan wang tunai sebanyak RM335,500 daripada seorang lagi ejen pelaburan Public Mutual iaitu Norlaili Ahmad Mokhtar, 42, di bawah nama Zizie Izette atas sebab sama dan di tempat sama pada 19 Jun 2015.Zizie Izette pula mengaku tidak bersalah atas tiga pertuduhan bersubahat dengan suaminya berhubung perkara itu di tempat, tarikh dan masa yang sama.


Terma baru WhatsApp: Tiada perubahan jika hanya bergosip

Kemas kini terbaru daripada WhatsApp yang menghendaki pengguna bersetuju dengan terma baru untuk terus menggunakan aplikasi itu menimbulkan kebimbangan dalam kalangan rakyat negara ini.Pihak berkuasa dan pakar data peribadi mengatakan, Akta Perlindungan Data Peribadi (PDPA) yang diwartakan pada 2010 tidak terpakai kepada syarikat yang berpangkalan di luar negara.Kemas kini terbaru itu menimbulkan keresahan dan kekeliruan selepas Facebook syarikat induk WhatsApp, mengumumkan pengguna perlu menerima terma baru perkhidmatan itu atau tidak dapat menggunakan aplikasi itu bermula 8 Februari.WhatsApp dalam satu kenyataan menjelaskan kemas kini itu tidak menjejaskan privasi mesej yang dihantar kepada rakan-rakan atau ahli keluarga.Sebaliknya, kemas kini itu hanya berkait cara bagaimana WhatsApp mengumpul dan menggunakan data ketika pengguna menghantar pesanan kepada syarikat untuk melakukan transaksi perniagaan, seperti melakukan pembelian menerusi aplikasi itu.Terbaru, WhatsApp menangguhkan perubahan perkongsian data susulan kebimbangan penggunanya mengenai kerahsiaan maklumat mereka sehingga beralih kepada perkhidmatan Telegram dan Signal.Menurut WhatsApp, pihaknya akan “berhubung dengan pengguna secara berperingkat untuk mengkaji semula dasar itu sebelum pilihan baru disediakan pada 15 Mei depan”.Pakar mengatakan pengguna boleh tetap yakin terma baru  itu tidak akan mengganggu mesej peribadi yang dihantar kepada rakan-rakan, ahli keluarga dan rakan sekerja.Bagaimanapun, Jabatan Perlindungan Data Peribadi (JPDP) menasihati rakyat negara ini untuk berfikir semasak-masaknya sebelum berkongsi maklumat peribadi melalui WhatsApp terutama ketika berurusan dengan akaun perniagaan.“Pengguna WhatsApp amat-amat disaran supaya sentiasa berhati-hati dalam berkongsi maklumat peribadi menerusi aplikasi itu,” kata seorang jurucakap JPDP kepada MalaysiaNow, dan menambah entiti komersial dalam negara ini terikat dengan peraturan PDPA.Mengenai perubahan dalam polisi privasi aplikasi itu, JPDP mengatakan platform media sosial itu akan tetap beroperasi seperti biasa di negara ini: “Jabatan ini tidak mempunyai sebarang perancangan untuk menyekat penggunaan WhatsApp di Malaysia walaupun akan berlaku perubahan dalam terma perkhidmatan dan polisi privasi.”“Walaupun tidak perlu mematuhi peraturan PDPA, WhatsApp masih perlu mematuhi undang-undang utama perlindungan data di seluruh dunia yang kebanyakannya sama,” katanya.JPDP menjelaskan undang-undang privasi di negara ini tidak mempunyai bidang kuasa terhadap syarikat yang berpangkalan di luar Malaysia seperti WhatsApp yang berpusat di Amerika Syarikat.Deepak Pillai, seorang peguam berpengalaman lebih dari 20 tahun dalam bidang teknologi, media dan telekomunikasi, menjelaskan WhatsApp adalah satu perkhidmatan secara percuma disediakan kepada orang ramai dan pengguna tertakluk kepada terma perkhidmatannya.“Terpulang kepada diri masing-masing sama ada mahu menerima atau menolak terma tersebut. Jika mereka menolak, pilihan yang tinggal ialah tidak menggunakan perkhidmatan itu,” katanya kepada MalaysiaNow.Katanya jika WhatsApp tidak mempunyai syarikat di negara ini untuk memproses data peribadi, maka ia tidak tertakluk kepada peraturan PDPA.“Walaupun tidak perlu mematuhi peraturan PDPA, WhatsApp masih perlu mematuhi undang-undang utama perlindungan data di seluruh dunia yang kebanyakannya sama,” katanya.Buat masa ini katanya, pengguna tidak perlu bimbang mengenai kemas kini polisi baru kerana semua mesej, panggilan suara dan video akan kekal enkripsi dan tidak akan dikongsi dengan orang lain.Bagaimanapun dia menambah, apabila menggunakan fungsi baru yang membolehkan pengguna menghantar mesej perniagaan dan membuat pembayaran melalui WhatsApp, pengguna perlu sedar aplikasi itu boleh berkongsi data berkaitan transaksi yang dilakukan dengan Facebook dan pedagang pihak ketika bagi “membantu kami beroperasi, menyediakan, memperbaiki, memahami, menyesuaikan, sokongan, dan memasarkan perkhidmatan kami”Rumusannya nampak seperti sedikit sahaja yang akan berubah buat pengguna yang menghantar mesej WhatsApp kepada rakan mereka untuk berkongsi gosip terbaru.Ia hanya apabila melakukan pembelian melalui aplikasi itu, pengguna perlu ingat kepada nasihat Latin ini: caveat emptor atau berhati-hatilah wahai si pembeli.Disebabkan lebih ramai dalam kalangan kita kini menjual secara dalam talian ketika pandemik ini: caveat venditor, penjual juga harus berhati-hati.


Perak catat angka kes harian tertinggi hari ini

Perak mendahului kes harian dalam keseluruhan 1,638 kes baru Covid-19 hari ini.Jumlah kes baru itu menjadikan kes keseluruhan penularan dalam negara kini berjumlah 349,610.Perak menyumbang angka tertinggi dengan 494 kes harian dicatatkan hari ini.Jumlah kes harian itu disusuli Selangor (352), Sarawak (290) dan Pulau Pinang (92).Hanya Wilayah Persekutuan Putrajaya, Terengganu sahaja yang mencatatkan kes satu digit hari ini.Perlis satu-satunya negeri yang tidak mencatat sebarang kes.Negara juga mencatat sebanyak 1,449 kes sembuh menjadikan jumlah keseluruhan kes sembuh meningkat kepada 333,892.Kes aktif dengan kebolehjangkitan pula kini berjumlah 14,432.Daripada jumlah itu 167 pesakit ditempatkan di Unit Rawatan Rapi termasuk 81 orang memerlukan bantuan alat pernafasan.Malaysia turut mencatat 3 lagi korban akibat Covid-19, menjadikan jumlah mangsa yang maut meningkat kepada 1,286 orang.


Akhirnya agenda sebenar dan perangai buruk Zahid terbongkar

Saya sebagai ahli Umno di negeri Johor yang berada dalam sebuah sejarah kemenangan BN di Johor yang seharusnya bergembira tetapi bertukar rasa kecewa dan marah sehingga menghilangkan rasa hormat saya kepada Ahmad Zahid Hamidi.Di peringkat cawangan atau pun bahagian, saya antara orang yang mempertahankan presiden Umno itu walau serangan dan fitnah dihalakan ke arah Zahid.Tetapi hari ini Zahid dengan tanpa rasa setiakawan telah menafikan peranan perdana menteri itu dalam menyumbang kemenangan PRN Johor di depan khalayak ramai akan.Saya di bahagian tahu akan sumbangan dan sokongan yang dilakukan Ismail sepanjang kempen.Calon, ketua bahagian, timbalan dan naib ketua bahagian sehinggalah ketua sayap-sayap di Johor tidak boleh menolak akan bantuan dan sumbangan Ismail, termasuk Puad Zarkashi, yang selama ini mengutuk dan menyerang Ismail.Apakah hati kering Zahid sehingga tidak ada sepatah ucapan terima kasih kepada Ismail dalam ucapan selepas kemenangan.Saya yang berada di depan pentas menunggu perkataan atau ucapan terima kasih presiden parti kepada Ismail tetapi sehingga habis ucapan saya tidak mendengarnya.Apakah Zahid hari ini cuba menggambarkan secara terbuka bahawa sikap beliau yang lupa akan kawan yang pernah mempertahankan beliau ketika seluruh pemuda dan timbalan sendiri mendesak beliau agar berundur dan berehat kerana liabiliti dari kes-kes rasuah yang banyak sebelum ini.Apakah hari ini Zahid sedang cuba mengkhianati usul-usul bahagian yang mahukan Ismail sebagai “poster boy” untuk PRU15 nanti dengan menukar poster boy itu kepada Najib Razak?Apakah ahli Umno masih mahu mengulangi kesilapan sehingga kalah pada PRU14 lepas?Zahid ternyata telah mengisytiharkan perang secara terbuka terhadap Ismail.Memperlakukan seorang perdana menteri yang mempunyai kuasa terhadap sebuah kerajaan seolah tidak wujud di khalayak ramai membuktikan betapa Zahid manusia yang tidak tahu berterima kasih dan bersyukur akan ketidakupayaan beliau sebagai presiden yang dibantu sahabat sekeliling.Terbukti juga hari ini bahawa cadangan Ismail sebagai poster boy yang disokong beliau sebelum ini hanya gula-gula untuk menyedapkan hati Ismail, walhal secara terbuka seawal PRN Johor ini beliau telah membuat kenyataan dalam ceramah beliau bahawa beliau dan Mat Hasan akan mengepalai dan mengurus kerajaan selepas PRU15 nanti.Apakah beliau lupa akan liabiliti yang ditanggung rakyat melibatkan puluhan kes rasuah yang sedang dalam perbicaraan.Dan apakah kerana terdesak daripada penghakiman itulah Zahid menekan dan merekayasa satu drama bahawa PRU15 perlu diadakan dalam kadar segera untuk lepas diri daripada kes mahkamah?Rakyat tidak bodoh.Ahli Umno jangan terlena dibuai kemenangan sedangkan risiko ada di depan mata apabila presidennya sendiri menjadi liabiliti kepada parti.Liabiliti itu sebenarnya sedang menambah risiko sekali lagi Umno kalah teruk dan mungkin tidak lagi mampu bangkit selepas ini.Hari ini saya amat kecewa dengan presiden yang rupanya sedang berkonfrontasi dengan survival politik peribadi sehingga mengheret parti sebagai perisai dirinya.Saya mohon Zahid sedar dan berfikir dengan waras bahawa perbuatan beliau hari ini merupakan bayangan dan cerminan kepada sebuah hati yang rakus dan kotor terhadap rakan dan orang yang pernah membantu beliau dan Umno.* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


WHO syor pil keluaran Merck bagi pesakit Covid bergejala ringan

Pertubuhan Kesihatan Sedunia (WHO) mengesyorkan pengambilan pil anti-Covid kepada mereka yang bergejala ringan namun berisiko dimasukkan ke hospital, terutama golongan warga emas dan individu yang belum divaksinasi.Pil molnupiravir yang dibangunkan syarikat farmaseutikal Amerika Syarikat (AS), Merck perlu diambil secepat mungkin selama lima hari sebaik sahaja gejala jangkitan itu dilihat pada pesakit.Dalam British Medical Journal, kumpulan pakar WHO memaklumkan, individu yang mempunyai sistem imun lemah atau menghidapi penyakit kronik turut disaran mengambil pil berkenaan jika mengalami gejala ringan Covid-19.Bagaimanapun, mereka berkata “pesakit muda yang sihat, termasuk kanak-kanak serta wanita mengandung dan menyusukan bayi, tidak perlu mengambil pil tersebut kerana berpotensi mendatangkan bahaya”.WHO mengemukakan syor tersebut berdasarkan keputusan enam ujian rawak yang dilakukan secara terkawal membabitkan seramai 4,796 pesakit, menjadikannya sebagai “set data terbesar berkaitan ubat tersebut setakat ini”.Ujian itu turut mencadangkan bahawa molnupiravir berupaya mengurangkan risiko kemasukan ke hospital, dengan 43 kemasukan untuk setiap 1,000 pesakit berisiko tinggi, selain menghilangkan gejala dalam kadar dengan cepat iaitu secara purata 3.4 hari.Ia juga dilaporkan berupaya mengurangkan kadar kematian iaitu enam dari 1,000 pesakit.Bagaimanapun, WHO mengakui wujud beberapa “isu berkaitan kos dan akses kepada molnupiravir terutama membabitkan negara berpendapatan rendah dan sederhana sekali gus membuka cabaran terhadap ketidakseimbangan kesihatan”.Biarpun vaksin kekal menjadi kaedah utama dalam melawan Covid-19, pakar menyambut baik kaedah rawatan pil terbaru itu, yang berkesan melawan varian serta berupaya menyekat penularan virus itu.Selain molnupiravir, satu lagi pil rawatan Covid adalah keluaran Pfizer iaitu Paxlovid.


MAHB tidak lantik syarikat kendali penumpang terima ‘Notis Penolakan Masuk’ di KLIA

Syarikat yang dilantik untuk mengendalikan penumpang diberi Notis Penolakan Masuk (NTL) di Lapangan Terbang Antarabangsa Kuala Lumpur (KLIA) bukan dilantik oleh Malaysia Airports Holding Bhd (MAHB).
Menurut MAHB dalam kenyataan hari ini, syarikat mengendalikan penumpang NTL di KLIA dilantik oleh Jawatankuasa Pengendali Syarikat Penerbangan (AOC) KLIA, sebuah jawatankuasa yang terdiri daripada 40 pengendali penerbangan dan 26 syarikat bersekutu.
Pelantikan itu dipersetujui dan disahkan oleh Jabatan Imigresen, kata MAHB bagi menjelaskan laporan sebuah portal berita.
“Sebagai pengendali lapangan terbang, MAHB menyediakan ruang yang sesuai untuk memudahkan pengendalian penumpang NTL sementara menunggu penerbangan pulang mereka,” katanya.
Satu laporan berita bertajuk "Chinese national involved in KLIA has returned, says Azam" diterbitkan semalam melaporkan Ketua Pesuruhjaya Suruhanjaya Pencegahan Rasuah Malaysia (SPRM) Tan Sri Azam Baki berkata dua wanita warga China yang dikaitkan dengan kekecohan di balai ketibaan KLIA minggu lepas  sudah pulang ke negara asal.
Azam dipetik sebagai berkata seorang ejen yang didakwa meminta bayaran untuk membantu seorang daripada wanita itu selepas dia didakwa dilarang masuk ke Malaysia, dikaitkan dengan sebuah syarikat yang berpangkalan di KLIA.
Beliau juga berkata syarikat itu telah diberi kontrak oleh MAHB untuk menguruskan pelancong yang menerima notis NTL Jabatan Imigresen sejak 2017.
Menurut MAHB, pengendalian penumpang NTL atas pelbagai sebab termasuk kesahihan pasport, isu visa, sejarah jenayah dan kebimbangan keselamatan, terletak di bawah bidang kuasa syarikat penerbangan masing-masing dan Jabatan Imigresen seperti yang dinyatakan di bawah Lampiran 9 Pertubuhan Penerbangan Awam Antarabangsa dan Akta Imigresen Malaysia (Akta 155).


Pengerusi BN terus gesa sidang Parlimen ketika darurat

Pengerusi Barisan Nasional (BN) Ahmad Zahid Hamidi mengatakan sidang Dewan Rakyat boleh diadakan dalam tempoh proklamasi darurat.Katanya, BN menyambut baik titah Agong yang bertujuan menegakkan amalan sistem demokrasi yang berteraskan prinsip keluhuran Perlembagaan.Tambahnya BN sentiasa berpegang, nasihat Perdana Menteri Muhyiddin Yassin kepada Yang di-Pertuan Agong bagi membendung wabak Covid-19 melalui Pengisytiharan Darurat serta Pemasyuran Ordinan Darurat (Kuasa-Kuasa Perlu) 2021 perlu memastikan suara rakyat di Parlimen tidak diabaikan.Sementara itu katanya, BN menganggap kenyataan Menteri Di Jabatan Perdana Menteri (Parlimen dan Undang-undang) Takiyuddin Hassan semalam mencabar kuasa Agong.”Dalam perkara ini, BN memohon ampun kepada Yang di-Pertuan Agong sekiranya kenyataan menteri tersebut menyinggung hati Agong,” katanya dalam kenyataan selepas mengadakan mesyuarat bersama parti komponen BN malam ini di Kuala Lumpur.


Kes harian lepasi 4,000 jangkitan, 3 lagi terkorban

4,020 kes baru Covid-19 direkodkan semalam menjadikan jumlah keseluruhan sebanyak 4,586,322 kes.
Sebanyak 1,718 pesakit turut dilaporkan sembuh, menjadikan jumlah keseluruhan kes sembuh sebanyak 4,516,688.
Ketika ini, 33,839 kes aktif direkodkan, dengan 32,617 atau 96.4% daripadanya sedang menjalani kuarantin kendiri.
Dalam pada itu, 21 (0.1%) kes kini berada di pusat kuarantin sementara 1,156 (3.4%) dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 45 kes dan 23 daripadanya memerlukan bantuan alat pernafasan.
Kadar penggunaan kemudahan ICU di seluruh negara kini sebanyak 60.5% dengan kes Covid-19 merangkumi 10.9%.
Tiga lagi kematian dilaporkan termasuk dua kes kematian sebelum tiba di hospital menjadikan kes keseluruhan sebanyak 35,795 orang.


Parlimen dijangka tumpu perbahasan statistik penjawat awam enggan divaksin

Statistik penjawat awam yang enggan divaksin atau belum bersedia menerima vaksinasi Covid-19 tanpa alasan kukuh adalah antara soalan yang akan dikemukakan pada persidangan Dewan Rakyat hari ini.Menurut Aturan Urusan Mesyuarat di laman web rasmi Parlimen, persoalan itu akan diajukan oleh Chan Foong Hin (PH-Kota Kinabalu) kepada Perdana Menteri pada sesi soal jawab.Shamsul Anuar Nasarah (BN-Lenggong) pula meminta perdana menteri menjelaskan mengenai jurang pendapatan golongan bandar dan luar bandar dan sejauh mana pandemik Covid-19 memberi kesan terhadap perkara berkenaan.Selain itu, Ahmad Tarmizi Sulaiman (PAS-Sik) akan mengajukan soalan kepada menteri kanan pertahanan mengenai keberkesanan pertahanan negara bagi operasi National Task Force (NTF) melalui Op Benteng di kawasan sempadan negara Laut China Selatan.Selesai sesi itu, persidangan Dewan Rakyat akan menyambung perbahasan Rang Undang-Undang Perbekalan 2022 (Bajet 2022) yang dibentangkan Menteri Kewangan Tengku Zafrul Aziz pada 29 Oktober lepas.Setakat semalam, seramai 85 Ahli Parlimen daripada blok pembangkang dan kerajaan serta bebas mengambil bahagian dalam perbahasan peringkat dasar Bajet 2022 yang bermula 1 November lepas.Penggulungan Belanjawan 2022 oleh kementerian-kementerian berkaitan dijadual berlangsung selama empat hari bermula 15 November.Dewan Rakyat akan bersidang hingga 16 Disember.


SKMM akan bertindak tegas terhadap penyebar berita palsu 13 menteri dijangkiti Covid-19

Mengambil maklum berhubung penularan berita palsu dalam media sosial yang mendakwa 13 menteri Kabinet dijangkiti Covid-19, Suruhanjaya Komunikasi dan Multimedia Malaysia (SKMM) hari ini memberi amaran mengenai tindakan tegas terhadap penyebaran berita palsu.MCMC memaklumkan perkara itu sudah pun dinafikan Menteri Kanan (Keselamatan) Ismail Sabri Yaakob pada sidang media hariannya selain penafian yang diterbitkan dalam portal Sebenarnya.my.Suruhanjaya itu dalam kenyataan media hari ini memberitahu tindakan tegas boleh diambil Polis Diraja Malaysia dan SKMM jika terdapat perlakuan kesalahan di bawah peruntukan undang-undang di bawah Akta Komunikasi dan Multimedia (AKM) 1998.“Pihak SKMM memberi amaran kepada orang awam agar tidak menyebarkan berita yang palsu dan sentiasa berwaspada dengan penyebaran maklumat atau berita yang diragui kesahihannya,” menurut suruhanjaya itu.SKMM menyatakan sekiranya terdapat keraguan mengenai kesahihan sesuatu berita, orang ramai diminta untuk melayari portal Sebenarnya.my atau pautan Telegram iaitu https://t.me/sebenarnyamy.Maklumat mengenai penularan berita palsu juga boleh disalurkan melalui pautan ‘Salur kepada Kami’ iaitu https://sebenarnya.my/salur/ dalam portal dan aplikasi Sebenarnya.my, katanya.


Bila dan bagaimana Parlimen bersidang di luar bidang kuasa Agong, kata bekas hakim kanan

Perlembagaan tidak memberikan sebarang kuasa kepada Yang di-Pertuan Agong dalam menentukan cara Parlimen berfungsi, termasuk penetapan tarikh sidang perlu diadakan, kata salah seorang pakar Perlembagaan terkemuka di Malaysia.“Agong mungkin tidak boleh mengarahkan PM untuk adakan sidang Parlimen. Baginda tiada kuasa untuk melakukan perkara itu,” kata Gopal Sri Ram, bekas hakim Mahkamah Persekutuan yang bertanggungjawab memberikan lebih dari 800 penghakiman yang menjadi rujukan undang-undang Komanwel kepada MalaysiaNow.Ulasan tersebut tampil selepas spekulasi hangat Perdana Menteri Muhyiddin Yassin sedang berada ditekan untuk mengadakan sidang Parlimen bagi pembentangan usul undi percaya yang lebih awal walapun beliau menjamin akan dilakukan pada persidangan Dewan Rakyat berikutnya pada September.Langkah tersebut mencetuskan kebimbangan akan wujud kekosongan kuasa sekiranya Muhyiddin mengambil tindakan membubarkan Parlimen bagi membolehkan pilihan raya umum diadakan kerana ia berkemungkinan menyebabkan usaha Malaysia melawan pandemik Covid-19 yang sedang berjalan akan menjadi tidak stabil dan terganggu.Hal ini kerana, menurut Sri Ram, menolak cadangan pembubaran Parlimen adalah salah satu dari tiga kuasa Perlembagaan yang diperuntukkan kepada Agong.“Agong boleh tolak pembubaran (Parlimen). Beliau miliki budi bicara tunggal untuk lakukannya,” kata Sri Ram.“Setelah Agong tolak pembubaran, Kabinet harus undurkan diri, termasuk perdana menteri,” tambahnya.Sri Ram merujuk Artikel 40 Perlembagaan, yang menjelaskan tiga kuasa Agong: untuk menolak cadangan membubarkan Parlimen, untuk mengadakan mesyuarat Raja-Raja Melayu dan melantik perdana menteri.Bagaimanapun, Sri Ram berkata kuasa Agong untuk melantik perdana menteri tidak bersama peruntukan kuasa untuk memecatnya.“Tidak ada kuasa diperuntukkan untuk memecat (perdana menteri).”Presiden PKR, Anwar Ibrahim dan rakan sejawatnya dari Umno, Ahmad Zahid Hamidi meningkatkan usaha untuk supaya undi percaya dilakukan lebih awal, sebelum menjelang perbicaraan mahkamah berhubung rasuah melibatkan Zahid dan bekas perdana menteri Najib Razak.Tahun lalu, pengunduran Dr Mahathir Mohamad secara tiba-tiba menyebabkan Malaysia tidak memiliki kerajaan selama beberapa hari apabila Agong terpaksa bertemu kesemua 222 ahli Parlimen bagi menentukan siapakah yang memiliki sokongan untuk membentuk kerajaan baru.Muhyiddin kemudian dilantik sebagai perdana menteri sewaktu pandemik Covid-19 mula menunjukkan kesannya selepas kematian mula direkodkan.Kali ini, ketika Malaysia berdepan cabaran penularan varian Delta yang lebih dahsyat di Asia, sebarang kekacauan terhadap pentadbiran di Putrajaya boleh mempengaruhi usaha melawan Covid-19, termasuk sasaran untuk mencapai imuniti kelompok pada Oktober.


GTA pertaruh 121 calon kerusi Parlimen

Pengerusi Gerakan Tanah Air (GTA) Dr Mahathir Mohamad mengesahkan gabungan itu bakal bertanding di 121 kerusi Parlimen di seluruh negara dalam Pilihan Raya Umum ke-15 (PRU15).
Dr Mahathir berkata setakat ini Pejuang sudah mengumumkan calon untuk bertanding di 59 kerusi Parlimen, Putra (24), Berjasa (8), Iman (5) dan Gagasan Bangsa sebanyak 11 kerusi.
“Walaupun kita telah beri watikah kepada ramai calon yang kita umum tadi, tetapi masih ada beberapa kawasan yang belum kita tentukan calonnya, pada 3 dan 4 November nama-nama itu akan diumum oleh ketua setiausaha GTA.
“Bagi calon Dewan Undangan Negeri (DUN) pula diumum barisan pimpinan tertinggi negeri pada esok,” katanya pada sidang media selepas majlis pengumuman nama calon GTA bagi PRU15 petang semalam.
Pada majlis pengumuman calon gabungan berkenaan, bekas perdana menteri keempat dan ketujuh itu turut mengumumkan Ketua Setiausaha GTA Marzuki Yahya bakal bertanding di kerusi Parlimen Sungai Petani, Kedah.
Dr Mahathir yang bakal mempertahankan kerusi Langkawi berkata gelanggang pilihan raya kali ini akan turut menyaksikan tiga selebriti iaitu pengarah filem Ahmad Idham, pelakon Eizlan Yusof dan Azlan Sani Zawawi (Lando) masing-masing bertanding di Parlimen Port Dickson, Sabak Bernam dan Tanjong Karang.
Beliau berkata GTA akan dibarisi calon berintegriti dan bersih daripada sebarang jenayah selain diyakini mampu menjadi pemimpin yang baik buat negara.
Pada 7 Oktober lepas, Dr Mahathir mengesahkan dua penyandang kerusi Parlimen iaitu anaknya Mukhriz akan mempertahankan kerusi Jerlun manakala kerusi Kubang Pasu akan dipertahankan Amiruddin Hamzah, kedua-duanya di Kedah.
Beliau turut mengumumkan Ketua Pejuanita Che Asmah Ibrahim akan bertanding di Sepang; Ketua Pejuang Perak Mior Nor Haidir Suhaimi di Tapah; dan Pengerusi Penaja GTA Wilayah Persekutuan Khairuddin Abu Hassan di Titiwangsa.
Sementara itu, dua ahli Dewan Undangan Negeri (Adun) Selangor iaitu Adun Batang Kali Harumaini Omar dan ADUN Jeram Mohd Shaid Rosli, masing-masing bakal bertanding di kerusi Parlimen Hulu Selangor dan Kuala Selangor.


Banjir di Melaka pulih, semua PPS ditutup

Keadaan Banjir di Melaka pulih sepenuhnya apabila pusat pemindahan sementara (PPS) terakhir di Sekolah Kebangsaan Seri Mendapat, Jasin ditutup pada 7 petang tadi.Pengarah Angkatan Pertahanan Awam Malaysia Melaka Cuthbert John Martin Quadra berkata PPS itu sebelum ini menempatkan 13 orang daripada tiga keluarga dari Kampung Lanchang.“Kesemua mangsa dibenarkan pulang selepas air di kawasan tersebut surut dan selamat untuk kembali ke kediaman masing-masing,” katanya ketika dihubungi Bernama.Secara keseluruhan, sebanyak 23 PPS dibuka sejak 1 Januari lepas bagi menempatkan 2,744 orang daripada 696 keluarga dari daerah Melaka Tengah, Alor Gajah dan Jasin.


Guan Eng buat laporan polis berhubung isu batal pengecualian cukai Yayasan Albukhary

Pengerusi DAP Kebangsaan Lim Guan Eng hari ini membuat laporan polis terhadap Presiden Bersatu Muhyiddin Yassin berhubung tuduhan membatalkan pengecualian  cukai yang telah diluluskan kepada Yayasan AlBukhary.
Lim yang juga Ahli Parlimen Bagan berkata laporan tersebut dibuat selepas mendapati kenyataan Muhyiddin mengulangi fitnah terhadap beliau dalam satu kenyataan media dan sidang media pada 11 dan 12 Mac lalu.
"Saya telah berkali-kali menyatakan bahawa ini (dakwaan) tidak benar dan saya tidak pernah mengeluarkan sebarang surat untuk membatalkan pengecualian cukai terhadap Yayasan AlBukhary.
"Saya mencabar Muhyiddin Yassin untuk tunjukkan bukti di mana saya batalkan pengecualian cukai terhadap Yayasan AlBukhary," katanya ketika ditemui media sebelum membuat laporan berkenaan di Ibu Pejabat Polis Daerah Dang Wangi, di Kuala Lumpur hari ini.
Menurutnya, Muhyiddin sengaja memainkan perkara ini untuk menyebarkan sentimen yang tidak sihat.
"Beliau tahu kalau perkara ini disebarkan bahawa seorang Menteri Kewangan bukan Islam membatalkan pengecualian cukai terhadap satu Yayasan Islam yang melaksanakan tugas kerja-kerja amal, ini akan memenuhi hasrat meniup sentimen tidak sihat," katanya.
Terdahulu, media melaporkan Muhyiddin dalam kenyataan selepas disoal siasat Suruhanjaya Pencegahan Rasuah Malaysia (SPRM) pada 9 Mac lepas, mendakwa kerajaan Pakatan Harapan membatalkan pengecualian pembayaran cukai yang sebelum ini diluluskan kepada Yayasan Albukhary.
Bekas Perdana Menteri itu mendakwa beliau tahu punca Lim yang ketika itu merupakan Menteri Kewangan, membatalkan pengecualian cukai yang diperoleh Yayasan Albukhary.
Bagaimanapun, Perdana Menteri Anwar Ibrahim ketika Waktu Pertanyaan Menteri (MQT) di Dewan Rakyat semalam mengesahkan Lim ketika menjadi Menteri Kewangan tidak pernah membatalkan pengecualian cukai terhadap Yayasan Albukhary seperti yang didakwa.
Anwar berkata dakwaan tersebut adalah tidak benar dan hakikatnya kelulusan pengecualian cukai Yayasan Albukhary hanya dibuat pada 25 Februari 2021.
Beliau berkata mengikut Subseksyen 44(6) Akta Cukai Pendapatan 1967 (Akta 53), pengecualian cukai bukan terletak di bawah kuasa menteri atau perdana menteri, sebaliknya ia kuasa mutlak ketua pengarah Lembaga Hasil Dalam Negeri.


Inisiatif Pemerkasa bela nasib rakyat dan kukuhkan ekonomi

Rabu minggu lalu, Perdana Menteri Muhyiddin Yassin sekali lagi mengumumkan inisiatif kerajaan untuk membela nasib rakyat dan kukuhkan ekonomi negara. Sejak negara berada dalam krisis kesihatan pandemik Covid-19, kerajaan telah mengumumkan pelbagai strategi dan inisiatif melalui pakej rangsangan ekonomi untuk membela nasib rakyat.Ramai rakyat yang terkesan dengan krisis kesihatan ini. Tidak kira mereka yang makan gaji dengan bekerja di sektor awam mahupun swasta atau mereka yang bekerja sendiri dan berniaga, mereka ini menjadi “mangsa” pandemik Covid-19.Justeru, inisiatif kali ini yang merupakan peringkat kelima strategi kerajaan untuk menjaga keseluruhan ekosistem ekonomi yang perlulah dilihat bukan setakat dari sudut ekonomi semata-mata tetapi juga dari sudut sosial. Hal ini cukup penting kerana di bawah Pemerkasa kerajaan telah mengumumkan peruntukan sebanyak RM20 bilion untuk menampung 20 inisiatif strategik.Bantuan-bantuan yang diberikan antaranya seperti RM1.2 bilion peruntukan kepada golongan B40 yang telah kehilangan pekerjaan dan penerima Bantuan Prihatin Rakyat (BPR) yang berpendapatan RM1,000 dan ke bawah, RM100 juta bantuan barangan dapur kepada 300,000 isi rumah dan RM20 juta bantuan kepada golongan usahawan orang kelainan upaya (OKU) dan warga emas sedikit sebanyak membantu rakyat untuk menghadapi suasana ekonomi yang amat suram sejak pandemik Covid-19 melanda negara.Pemerkasa juga membantu mereka yang terlibat dalam projek berskala kecil seperti kontraktor kelas G1 hingga G4 dan kemudahan mikro kredit untuk peniaga-peniaga kecil. Bantuan juga disasarkan kepada 5,000 agensi pelancongan dengan bayaran RM3,000 sekali bayar. Begitu juga, bantuan sebanyak RM600 sekali bayar kepada pengusaha inap desa (homestay). Kedua-dua golongan ini perlulah berdaftar dengan Kementerian Pelancongan, Seni dan Budaya (Motac).Meskipun keadaan ekonomi negara mula bergerak lancar sedikit demi sedikit ekoran kes jangkitan Covid-19 mula menurun dan kerajaan juga telah beransur-ansur melonggarkan kawalan ekonomi agar ekonomi dapat diperkasakan pada tahap yang lebih baik, namun aspek lain selain ekonomi seperti masalah sosial rakyat Malaysia juga perlu diberikan perhatian.Maka, mahu tidak mahu, kita semua mengetahui ada dalam kalangan masyarakat kita yang berasa amat tertekan dengan pandemik Covid-19. Ini lebih-lebih lagi bagi golongan yang kehilangan punca pendapatan ekoran telah diberhentikan pekerjaan mahupun tidak dapat bekerja seperti biasa ekoran Perintah Kawalan Pergerakan (PKP) yang menghadkan pergerakan rakyat Malaysia untuk bergerak ke satu tempat ke tempat lain.Keadaan ini boleh memberi kesan terhadap kesihatan mental bagi seseorang manusia. Malah, ada rakyat Malaysia masih tidak pulang mengunjungi ibubapa sendiri sejak 18 Mac tahun lalu hanya kerana semata-mata untuk memastikan kesihatan ibubapa terjaga. Kerajaan sudah tentu mengetahui hal ini.Atas sebab itu, kerajaan pada minggu lalu telah mengumumkan bahawa PKP hanya dilaksanakan secara lokaliti dan tertumpu, bukannya secara menyeluruh. Ini sedikit sebanyak melegakan rakyat Malaysia untuk bergerak bagi mencari rezeki dan bersosial sesama mereka mengikut Prosedur Operasi Standard (SOP) yang ditetapkan oleh pihak berkuasa. Dengan kata lain, kerajaan berusaha menyeimbangkan antara ekonomi dan kesihatan serta kehidupan sosial masyarakat Malaysia.Maka, untuk membela nasib rakyat bukan hanya semata-mata bantuan kewangan diberikan kepada rakyat tetapi juga kerajaan berusaha untuk memastikan setiap rakyat Malaysia tidak berisiko dijangkiti Covid-19. Dengan peruntukan tambahan sebanyak RM2 bilion untuk program imunisasi melalui suntikan vaksin Covid-19, sudah tentulah ini memberi kelegaan kepada rakyat Malaysia agar pandemik Covid-19 ini berakhir seberapa segera yang mungkin.Meskipun ada segelintir golongan masyarakat yang masih ragu-ragu dengan vaksin Covid-19, namun jumlah ini semakin hari semakin berkurangan. Buktinya semakin ramai yang mendaftar untuk diberikan suntikan vaksin Covid-19.Yakinilah bahawa tindakan kerajaan ini untuk menjaga kesihatan seluruh rakyat Malaysia. Usah ragu-ragu kerana sudah banyak pendapat dalam kalangan pakar-pakar kesihatan dan perubatan yang menyokong pengambilan suntikan vaksin Covid-19.Malah, mereka sendiri antara yang terawal telah mengambil suntikan vaksin ini kerana menjadi barisan hadapan yang selama ini bertungkus lumus menjaga kesihatan rakyat Malaysia. Kalau sebelum ini kita amat menyokong segala usaha barisan hadapan untuk menjaga kesihatan rakyat Malaysia, maka marilah sekali lagi kita menyokong mereka secara sepenuhnya untuk mengurangkan jangkitan Covid-19 pada tahap minimum dan seterusnya rakyat Malaysia dapat menjalani kehidupan seperti biasa sebagaimana sebelum bermulanya pandemik Covid-19 di Malaysia.Pemerkasa adalah antara langkah kerajaan yang memerlukan sokongan semua pihak tidak kiralah mereka yang berada di bandar mahupun di luar bandar, bekerja makan gaji mahupun sendiri dan tidak kira apa pun latar belakang, sokongan jitu akan memberi banyak kebaikan kepada negara dan rakyat Malaysia.Dengan ini, baharulah Pemerkasa benar-benar dapat memperkasakan nasib rakyat dan mengukuhkan kembali kemampanan ekonomi negara pada masa hadapan.Rohami Shafie adalah Pengarah Institut Kajian Strategik & Pembangunan Perakaunan Mampan (ISSAD)* Tulisan ini adalah pandangan peribadi penulis yang tidak semestinya mencerminkan pendirian MalaysiaNow.


Pelawa PAS berdamai, isyarat Anwar gagal pikat sokongan Melayu, kata pemerhati

Pelawaan untuk berdamai dengan PAS yang disuarakan Perdana Menteri Anwar Ibrahim dan pemimpin veteran DAP, Lim Kit Siang, memberi isyarat bahawa kerajaan sudah hilang strategi untuk memikat sokongan Melayu, kata badan pemikir Iris Institute.
Ketua Pegawai Eksekutifnya Iris Institute Syed Ahmad Israa' Syed Ibrahim berkata perkara ini jelas apabila majoriti sokongan Melayu terutama di kawasan luar bandar beralih kepada Perikatan Nasional (PN) pada Pilihan Raya Umum ke-15 (PRU15).
Katanya, keadaan ini menunjukkan kerajaan pimpinan Anwar sememangnya sedar mereka kehilangan sokongan Melayu yang sangat besar sejak awal lagi.
"Saya setuju sekiranya berlaku perbincangan untuk PAS sertai usaha sama Pakatan Harapan (PH) dan Barisan Nasional (BN), maknanya kerajaan sudah hilang strategi nak pikat sokongan Melayu," katanya kepada MalaysiaNow.
"Berdasarkan kepada PRU dulu, pengundi Melayu sebenarnya jelas dalam memberikan undi yang mana mereka mahukan orang-orang yang betul boleh membela nasib bangsa dan apa yang jelas termaktub dalam Perlembagaan seperti Islam dan hak Melayu."
Menurut Syed Ahmad Israa’, hala tuju kerajaan dalam memperjuangkan perkara itu dilihat kurang jelas, menyebabkan mereka sukar untuk meraih sokongan Melayu.
Malah, katanya, sekiranya PAS bersetuju untuk bersama kerajaan, mungkin parti itu juga tidak dapat mengubah situasi ini disebabkan komposisi dalam kerajaan yang dilihat bermasalah.
"Jika berlaku (kerjasama PAS dan kerajaan), mungkin pengundi Melayu pula akan kecewa dan akan tarik sokongan kepada mana-mana parti termasuk PAS, PH dan Umno," katanya.
Dalam pada itu, pemerhati politik Zin Mahmud, menjangkakan isu kalimah Allah yang heboh baru-baru ini juga dijangka akan memburukkan lagi persepsi terhadap kerajaan dan boleh menyebabkan sokongan Melayu semakin merosot.
Malah, katanya, isu itu kini dianggap sebagai "peluru percuma" kepada PN menjelang Pilihan Raya Negeri (PRN) yang bakal berlangsung di enam negeri tidak lama lagi.
"Ini memang akan kurangkan lagi sokongan orang Melayu terhadap kerajaan.
“Malah, ia ibarat peluru percuma bagi PN," katanya ketika dihubungi MalaysiaNow.
Sebelum ini, kerajaan dan Kementerian Dalam Negeri (KDN) menarik balik rayuan terhadap keputusan Mahkamah Tinggi Kuala Lumpur yang memutuskan penganut agama Kristian dibenarkan menggunakan kalimah Allah, Baitullah, Kaabah dan solat dalam penerbitan bahan agama Kristian bagi tujuan pembelajaran.
Keputusan itu mendapat bantahan hebat dalam kalangan umat Islam di negara termasuk bekas mufti Wilayah Persekutuan Zulkifli Mohamad Al-Bakri.
Kemudian, Anwar memaklumkan penggunaan kalimah Allah dan tiga perkataan Arab lain dalam penerbitan bahan agama mereka bagi tujuan pembelajaran adalah khusus untuk Sarawak.
Namun begitu, Syed Ahmad Israa’ menganggap kenyataan itu adalah pelik apabila isu tersebut bukan sekadar tertumpu kepada Sarawak tetapi berlaku di Semenanjung yang mana ia diputuskan mahkamah meliputi seluruh Malaysia.
"Ini akan menjadi satu ujian litmus sama ada konsisten atau tidak ketegasan kerajaan sedia ada dengan sesuatu yang diputuskan melalui proses dan polemik yang panjang serta cukup jelas.
"Jadi agak peliklah berlaku flip-flop seperti ini dalam pihak kerajaan," tambahnya.


Apakah perpustakaan awam masih relevan di era digital?

Satu ketika dahulu, selain menjadi tempat membaca dan mendapatkan akses kepada pelbagai jenis ilmu, perpustakaan awam merupakan pusat kegiatan masyarakat yang memupuk perpaduan antara masyarakat pelbagai kaum di negara ini.Perpustakaan awam menjadi tempat murid-murid belajar secara berkumpulan, kelas tambahan selepas waktu sekolah tanpa dikenakan bayaran dan aktiviti membaca buat kanak-kanak dan remaja.Selain itu, perpustakaan awam turut menjadi pusat asuhan terbaik untuk kanak-kanak yang mempunyai ibu bapa bekerja di mana mereka membuat kerja rumah di hingga waktu pejabat selesai.Ketika itu, perpustakaan awam di setiap negeri dan daerah meriah dengan kehadiran pengunjung setianya.Namun, sejak beberapa tahun kebelakangan ini tidak kedengaran lagi perpustakaan awam menjadi tarikan dan tumpuan kepada orang ramai.Apakah disebabkan kepesatan teknologi maklumat?Bekas pegawai perpustakaan, Akwa Mahzan berkata perpustakaan awam mungkin berdepan kerugian disebabkan perilaku peminjam yang cuai dengan tidak memulangkan semula buku.Katanya, kes-kes tersebut tidak melibatkan buku-buku kategori buku rujukan sebaliknya hanya melibatkan bahan bacaan kanak-kanak dan remaja.“Buku-buku yang gagal dipulangkan bernilai bawah RM50. Buku-buku mahal pula selalunya memang tidak boleh dipinjam dan diletakkan di ruangan ‘red spot’,” katanya kepada MalaysiaNow.Beliau yang pernah berkhidmat sebagai pegawai di Perpustakaan Kuala Lumpur (PKL) memberitahu, setiap rekod peminjaman, pemulangan, denda dan keahlian di perpustakaan-perpustakaan awam disimpan rapi.“Dan sebulan sekali, akan ada runner (petugas) yang akan ditugaskan untuk mengutip kutipan denda di setiap cawangan perpustakaan,” katanya.Katanya, selama berkhidmat di PKL beliau seronok bekerja di sana mengambil kira fungsi perpustakaan tersebut tidak hanya fokus kepada aktiviti membaca semata-mata.Atas sebab itu, beliau menyarankan supaya setiap perpustakaan awam negeri mengambil serius inisiatif untuk mempelbagaikan aktiviti termasuklah menyasarkan pelbagai kelompok masyarakat.Beliau berkata, pihaknya pernah mengadakan aktiviti bersama pelarian Sudan, Yaman dan Somalia mengenai perkongsian ilmu tentang anti keganasan terhadap wanita dengan kolaborasi Suruhanjaya Tinggi Pertubuhan Bangsa-Bangsa Bersatu untuk Pelarian (UNHCR) dan badan-badan bukan kerajaan (NGO).Sehingga kini, Akwa masih bergiat aktif dalam kerja komuniti melibatkan hebahan ilmu dengan menyertai aktiviti-aktiviti pembudayaan ilmu melalui perpustakaan jalanan dan tuisyen rakyat.Tempat bersosialPerpustakaan awam bukan sahaja pernah menjadi lokasi kegemaran orang muda, bahkan mereka yang berumur menjadikannya sebagai tempat riadah untuk membaca surat khabar dan bersosial.Terutama sekali pada era digitalisasi yang menampakkan pengasingan sosial yang ketara dalam kategori rakyat yang berumur.Situasi ini turut menyumbang kepada faktor kesihatan yang merosot seperti kemurungan di usia tua, serangan strok awal dan kematian awal.Perpustakaan awam sepatutnya menjadi satu “alat bantuan” untuk mengelakkan berlakunya segala jenis serangan awal ini dan mencegah rasa bersendirian dalam kalangan warga tua.Fenomena-fenomena di atas menyebabkan lebih ramai pihak tampil membangunkan perpustakaan komuniti selepas fungsi perpustakaan awam dilihat semakin pudar.Kebangkitan kesedaran dalam kalangan orang muda terutama sekali mahasiswa dan penyelidik tentang peri pentingnya bahan bacaan dan program ilmu turut menyemarakkan lagi pertumbuhan perpustakaan komuniti di serata negara.Boleh dikatakan, saban minggu terdapat sahaja hebahan tentang lokasi-lokasi perpustakaan jalanan dan komuniti yang dibangunkan oleh NGO dan kumpulan-kumpulan anak muda.Antaranya Buku Jalanan Semporna yang dibangunkan oleh Borneo Komrad yang berpangkalan di Sabah.Program tersebut bermatlamat untuk membantu kanak-kanak tanpa dokumentasi di Sabah mendapatkan akses ilmu dan maklumat secara adil sepertimana rakyat Malaysia yang lain.Begitu juga dengan sekumpulan anak muda yang sedang membangunkan satu pusat pembudayaan ilmu di Bangi, Selangor yang bakal dikenali sebagai Astaka Fikir.Jurucakapnya, Amar Ismat berkata, penubuhan perpustakaan awam itu memfokuskan kepada kegiatan penyebaran ilmu dalam kalangan pelajar dan penyelidik selain menjadi ruang bacaan untuk penduduk setempat.Setakat ini, Astaka Fikir sudah menerima sumbangan buku dan pengubahsuaian yang hampir selesai.“Kami berhasrat supaya astaka ini untuk menjadi ruang untuk mereka terutamanya di Bangi, Selangor untuk menggarap kefahaman Islam dan pusat penyelidikan,” katanya kepada MalaysiaNow.Ketika ditanya, adakah perpustakaan-perpustakaan di universiti awam tidak mencukupi untuk menjadi pusat pembudayaan ilmu, jelas Amar, fasiliti tersebut hanya terhad kepada penuntutnya sahaja.Manakala, penubuhan perpustakaan komuniti berupaya menyasarkan sasaran kelompok yang lebih besar.


KPM benarkan pertukaran guru sepanjang tahun, kata Radzi

Kementerian pendidikan (KPM) akan membenarkan pertukaran guru sepanjang tahun, kata Menteri Pendidikan Menteri Radzi Jidin hari ini.Beliau berkata pihaknya sudah menyiapkan garis panduan baru berkenaan proses pertukaran itu bagi menggantikan Surat Pekeliling Iktisas SPI pertukaran guru 1975.“Banyak lagi yang akan dilaksanakan, dalam konteks pertukaran guru ini.“KPM akan memberi penjelasan lanjut berkaitan dengan garis panduan baru ini dalam masa yang terdekat,” katanya dalam video yang dimuat di Facebook hari ini.Katanya, disebabkan kesedaran cabaran yang dihadapi guru, dalam konteks memohon pertukaran, KPM meneliti perkara tersebut, yang sudah berlarutan sejak sekian lama.Katanya disebakan itu, beberapa penambaikan utama dilakukan KPM.Radzi berkata, KPM juga sentiasa komited menjaga kebajikan guru-guruSehubungan itu, beliau menyeru para guru terus berusaha meningkatkan kualiti pendidikan negara.“Dengan kerjasama yang baik kita akan dapat melahirkan generasi pewaris negara yang jauh lebih hebat,” katanya.


KP kesihatan tegur pergerakan besar-besaran menjelang ‘total lockdown’

Laporan pergerakan besar-besaran di tol Gombak di Lebuhraya Karak, menghala ke pantai timur mendapat perhatian Ketua Pengarah Kesihatan, Dr Noor Hisham Abdullah.Beliau merayu orang ramai membantu menyelamatkan sistem kesihatan negara yg bakal lumpuh sekiranya peningkatan kes tidak terkawal.“Sekiranya kami rebah, anda dan keluarga mungkin tidak akan menerima rawatan yang sebaiknya. Jika lebih malang, tiada lagi katil di hospital.“Apatah lagi jika anda tenat dan kritikal,” katanya menerusi akaun Twitter hari ini.Sebelum ini tular gambar kesesakan lalu lintas di tol Gombak dan tol Sungai Besi bagi Lebuhraya Utara Selatan (PLUS) menghala ke selatan.Semalam Putrajaya mengumumkan pelaksanaan “total lockdown” atau perintah kawalan pergerakan (PKP) skala penuh di seluruh negara dari 1 hingga 14 Jun ketika kes jangkitan Covid-19 terus meningkat.Noor Hisham menegur tindakan segelintir rakyat yang mengambil kesempatan bergerak merentas negeri menjelang perlaksanaan “total lockdown” pada 1 Jun ini.Beliau turut menasihatkan orang ramai supaya duduk di rumah dan hanya keluar jika ada urusan penting.“Membawa jangkitan wabak dari satu kawasan ke satu kawasan lain tidak akan membantu dalam usaha kita untuk membendung Covid-19,” katanya.Di Twitter hari ini tanda pagar #RakyatGagal turut trending apabila netizen melahirkan kekecewaan dengan situasi tersebut, selain beberapa laporan pembelian panik di pasar raya.Ini selepas kes harian mencecah angka 9,000 hari ini.“Saya penat mendengar ‘kerajaan gagal’, tolong jangan letakkan 100% kesalahan pada kerajaan jika anda juga gagal nak jaga. Ini tanggungjawab kita juga,” luah seorang pengguna Twitter.


Parlimen Israel lanjut undang-undang halang keluarga Palestin bersatu semula

Knesset (Parlimen Israel) pada Isnin melanjutkan undang-undang yang menghalang penyatuan semula keluarga Palestin untuk tempoh setahun lagi.
Lanjutan undang-undang itu diluluskan dengan 20 undi menyokong manakala sembilan membantah, lapor Agensi Anadolu memetik kenyataan Knesset.
Pertama kali digubal pada 2003 pada kemuncak intifada Palestin, undang-undang itu diperbaharui setiap tahun.
Perundangan itu khususnya menyasarkan rakyat Palestin yang tinggal di Baitulmaqdis Timur atau di Israel dan berkahwin dengan rakyat Palestin sama ada dari Tebing Barat atau Gaza yang melarang keluarga berkenaan mendapatkan permit kediaman di Israel.
Di bawah undang-undang itu, menteri dalam negeri tidak dibenarkan memberikan kerakyatan atau tinggal di Israel untuk mana-mana rakyat dari Iraq, Iran, Syria dan Lubnan.
Ahli Arab Knesset, Iman Khatib-Yasin, menyifatkan pelanjutan undang-undang itu sebagai "amat bertentangan dengan demokrasi."
"Ia adalah tindakan perkauman demi untuk kepentingan sendiri.
"Setiap kali mereka perlu memperbaharu permit kediaman sementara, mereka bimbang mereka akan diberitahu untuk meninggalkan [Israel] dan dipisahkan daripada pasangan atau anak-anak mereka," katanya.
Menurut badan bukan kerajaan Palestin dan Israel, terdapat beribu-ribu keluarga Palestin yang terjejas akibat undang-undang itu.


SPRM tahan bendahari Bersatu

Suruhanjaya Pencegahan Rasuah Malaysia (SPRM) menahan bendahari Bersatu ketika siasatan diteruskan berhubung dakwaan mengenai aliran dana ke dalam parti itu, lapor The Star.
Akhbar itu menyebut Salleh Bajuri ditahan semalam dan beliau dibawa ke Mahkamah Majistret Kuala Lumpur bagi mendapatkan perintah reman hari ini.
The Star juga memetik sumber sebagai berkata SPRM memohon untuk melanjutkan tahanan remannya, sambil menambah ia menunjukkan usaha bagi mencemarkan imej Bersatu dan Perikatan Nasional (PN).
MalaysiaNow sedang menunggu jawapan daripada Ketua Pesuruhjaya SPRM Azam Baki.
Pemimpin Bersatu menjadi sasaran SPRM ekoran tuduhan Perdana Menteri Anwar Ibrahim dan pemimpin kerajaan lain berhubung penyalahgunaan dana untuk tabung parti itu.
Bekas perdana menteri dan presiden Bersatu Muhyiddin Yassin antara yang disiasat SPRM berhubung kontrak yang diberikan di bawah JanaWibawa, program pasca Covid-19 bagi membantu kontraktor Bumiputera mendapat penilaian tinggi yang terjejas akibat pandemik itu.
Ini diikuti dengan penahanan dan pendakwaan ke atas Ahli Parlimen Tasek Gelugor Wan Saiful Wan Jan, yang didakwa atas dua pertuduhan rasuah.


Kementerian Pengangkutan semak semula 5 projek bernilai hampir RM650 juta

Kementerian Pengangkutan bersetuju membuat semakan semula ke atas lima projek pembangunan yang melibatkan nilai kontrak keseluruhan hampir RM650 juta untuk dilaksanakan secara tender terbuka atau tender terhad.
Menteri Pengangkutan Anthony Loke Siew Fook dalam kenyataan hari ini berkata kelima-lima projek tersebut sebelum ini telah diluluskan untuk dibuat perolehan secara rundingan terus, namun surat setuju terima belum dikeluarkan.
Projek pembangunan terlibat ialah kerja-kerja penstabilan dan "re-profile" cerun-cerun di Landasan Keretapi Pahang (Mentakab-Merapoh) dan di Landasan Keretapi Kelantan (Gua Musang-Tumpat).
Turut terlibat ialah Pelantikan Independent Checking Consultant (ICC) bagi projek menaik taraf Landasan Berkembar Lembah Klang (KVDT) Fasa 2; Landasan Pantai Timur- pemuliharaan Landasan Gua Musang-Tumpat dan baik pulih kerosakan akibat banjir (Pakej C);  projek Landasan Pantai Timur-Membaik pulih dan projek menaik taraf landasan Gemas-Mentakab (Pakej A).
"Pelaksanaan perolehan secara tender ini juga adalah selaras dengan komitmen kerajaan baru untuk menghadkan amalan tender secara rundingan terus," kata Loke.


KJ nafi tandatangan aku janji dengan kepala surat Umno

Calon Barisan Nasional (BN) bagi kerusi Parlimen Sungai Buloh Khairy Jamaluddin berkata beliau ada menandatangani surat dengan kepala surat (letterhead) BN selaku calon Pilihan Raya Umum ke-15 (PRU15), dan bukannya sebarang surat aku janji dengan kepala surat Umno seperti yang tular sejak beberapa hari lepas.
Beliau berkata surat yang ditandatanganinya itu antara lain menyentuh mengenai kesetiaan kepada BN dan tidak lompat parti.
“Kita sign aku janji yang ada kaitan dengan logo empat parti (di bawah BN) dan kesetiaan kepada parti atas letterhead BN, itu yang saya tandatangan,” katanya kepada pemberita selepas merasmikan Sambutan Hari Pembantu Perawatan Kesihatan peringkat HSB di Sungai Buloh hari ini.
“Tak ada saya tandatangan surat dengan letterhead Umno yang menyatakan aku janji seperti yang ditularkan,” katanya.
Beliau berkata demikian sebagai mengulas maklumat yang tular di media tular mengenai surat dengan kepala surat Umno yang memaparkan tandatangan Presidennya Ahmad Zahid dan Setiausaha Agung Umno Ahmad Maslan, yang antara lain menyatakan ikrar calon Umno dan BN yang menang pada PRU15 untuk mencalonkan serta menyokong Zahid sebagai perdana menteri.
Bagaimanapun Ahmad telah menafikan surat berkenaan, dan menganggap ia sebagai fitnah terhadap BN dan Umno.
Khairy yang juga menteri kesihatan mengulangi pendirian bahawa calon perdana menteri ke-10 adalah Ismail Sabri Yaakob dan tiada sebarang perubahan berkenaan perkara itu.


Tiba masa kaji semula gaji penjawat awam yang tidak memuaskan, kata PM

Perdana Menteri Anwar Ibrahim berkata sudah sampai masanya penilaian dan kajian semula dibuat terhadap gaji penjawat awam yang tidak memuaskan khususnya di peringkat rendah.
Anwar yang juga Menteri Kewangan pada sambutan Hari Pekerja 2023 bertema "Pekerja Pemangkin Wadah Malaysia Madani" di Putrajaya semalam berkata beliau mengambil maklum tentang gaji penjawat awam yang tidak memuaskan khususnya di peringkat rendah.
Beliau berkata kerajaan meneliti tuntutan Kongres Kesatuan Sekerja Malaysia (MTUC) dan Kongres Kesatuan Pekerja-Pekerja Di Dalam Perkhidmatan Awam (Cuepacs) umpamanya mengenai gaji penjawat awam.
"Bagi saya tempoh setahun, kalau ada trend peningkatan hasil, yang utama adalah upah penjawat awam.
"Sementara itu, segala bonus dan apa-apa kemudahan termasuk kesihatan, pendidikan yang harus kita dibantu, saya akan segerakan sebaik sahaja ada peruntukan," katanya.
Pada majlis itu, Anwar turut mengumumkan peruntukan tambahan RM1 juta masing-masing kepada MTUC dan Cuepacs bagi memperkemas pengurusan kesatuan sekerja itu.
Anwar berkata beliau tidak mahu ketegangan antara kesatuan sekerja dengan kerajaan berhubung tuntutan dan rungutan yang dihadapi golongan pekerja.
Beliau turut meminta Menteri Sumber Manusia dan Ketua Setiausaha Kementerian Sumber Manusia memberi ruang sepenuhnya kepada MTUC dan Cuepacs untuk berbincang dan berunding.
"Biar ada rundingan majikan dan pekerja dahulu. Sebelum ini ada menteri yang enggan jumpa kesatuan. Saya tidak mahu ini berlaku dalam pentadbiran saya," katanya.
Beliau berkata kerajaan juga akan mengumumkan pelbagai perubahan yang sedang dirangka bagi meningkatkan mutu perkhidmatan dan keupayaan pekerja dari masa ke masa.
Sementara itu, Anwar berkata kerajaan juga akan memberi tumpuan kepada masalah Lembaga Kemajuan Tanah Persekutuan (Felda) dan peneroka bagi memastikan tiada kelompok yang tercicir.


Kerajaan tawar Qatar jadikan Malaysia hab perdagangan di Asean

Usaha bersama antara Malaysia dan Qatar melalui Misi Perdagangan dan Pelaburan (TIM) adalah untuk mengaktif semula ekonomi yang mampan pasca Covid-19, kata kementerian perdagangan antarabangsa dan industri (Miti) hari ini.Miti dalam satu kenyataan dikeluarkan berkata Menteri Kanan merangkap Menteri Perdagangan Antarabangsa dan Industri (Miti) Mohamed Azmin Ali kini mengetuai delegasi TIM ke Qatar selama tiga hari untuk mempromosikan Malaysia sebagai destinasi pilihan pelaburan dan juga bagi meningkatkan hubungan perdagangan serta ekonomi dua hala.“Kerajaan Malaysia dan Qatar komited untuk meneruskan usaha dalam pengoperasian strategi melalui pertemuan Jawatankuasa Perdagangan Bersama Malaysia-Qatar (JTC) ketiga yang memerlukan penyertaan kukuh sektor swasta dalam dialog tersebut.“Kedua-dua kerajaan akan bersama-sama menjayakan Perjanjian Jaminan Pelaburan (IGA) untuk menggalakkan lebih banyak aliran pelaburan antara Qatar dan Malaysia,” kata Miti.Mohammed Azmin dalam kenyataan yang sama berkata menerusi Perjanjian Perkongsian Ekonomi Komprehensif Serantau (RCEP) yang ditandatangi, Qatar dapat menggunakan Malaysia sebagai pusat perdagangannya di rantau Asean kerna Malaysia menawarkan lokasi terbaik di rantau ini kerana mempunyai hubungan kepada saiz pasaran melebihi dua bilion orang.Mengenai pelaburan dua hala, Mohammed Azmin berkata projek-projek Malaysia sebagai perkara utama untuk memajukan kepentingan Malaysia berdasarkan memorandum persefahaman (MoU) yang ditandatangani antara Lembaga Pembangunan Pelaburan Malaysia (Mida) dan Agensi Promosi Pelaburan Qatar (IPAQ), kedua-dua agensi tersebut boleh menjayakannya.Semasa pertemuan dengan Menteri Perdagangan dan Industri merangkap Pemangku Menteri Kewangan Ali bin Ahmed Al Kuwari, menteri kanan itu telah membincangkan pelbagai perkara termasuk keadaan pandemik Covid-19 semasa dan bagaimana cara terbaik untuk mewujudkan usaha bersama untuk pemulihan ekonomi yang mampan.Beliau juga mengulangi kenyataan bahawa Pelan Pemulihan Negara (PPN) Malaysia, strategi untuk membawa keluar negara dari kemelut pandemik Covid-19 adalah komprehensif dan jelas.Mohammed Azmin dijadual bertemu Perdana Menteri Qatar Sheikh Khalid bin Khalifa bin Abdulaziz Al Thani hari ini untuk memulakan perbincangan mengenai Aspirasi Pelaburan Nasional (NIA) Malaysia yang akan mendorong dan mempertingkatkan kerjasama yang kukuh dengan Qatar.TIM akan meneruskan pertemuan perniagaan yang disasarkan bagi mewujdukan peluang dan kerjasama baharu yang sangat penting untuk pengembangan kerjasama strategik antara sektot awam dan swasta, kata Miti.Pertemuan akan diadakan dengan pemimpin terkemuka syarikat Qatar dalam perkhidmatan runcit, keselamatan siber dan bidang lain yang akan memperluaskan jejak Malaysia dalam industri halal global.


Anak-anak matahari Majid Majidi

Antara karya besar Majid Majidi, karyawan filem Iran tersohor ialah The Father (1996), Children of Heaven (1997) dan Color of Paradise (1999).Ketiga-tiganya diingati ramai memandangkan ia menampilkan bintang kanak-kanak dengan naratif mudah disulami, serta syot mengesan dan membekas.Children of Heaven misalnya meraih pencalonan di Anugerah Oscar pada tahun 1999.Ia adalah filem pertama Iran yang berjaya merebut hati Hollywood.Pada tahun 2015, setelah beberapa tahun mengerjakannya, Majid menghasilkan filem epik besar Muhammad: The Messenger of God dengan dana negara.Ia mengenai hayat Rasulullah ketika kanak-kanak.Setelah filem itu, Majid agak tenggelam.Yang timbul dari Iran malah adalah Asghar Farhadi dengan A Separation (2011) dan The Salesman (2016), yang kedua-duanya lekat dengan Oscar.Kali ini Majid, muncul lagi dengan Sun Children (2020).Ia sudah meraih perhatian di Barat, dan mungkin tercalon untuk Oscar tahun ini, meskipun nampaknya terlepas pandang oleh Golden Globe.Sun Children memberi kelainan pada sentuhan Majid.Pertamanya, walaupun masih mendapatkan khidmat kanak-kanak; Majid dapat dikatakan tidak lagi “bermain di zon selamat”.Beliau sudah lebih berani mengkritik dan meneropong isu sosial secara lebih menyengat dalam Sun Children.Filem ini menyorot nasib buruh kanak-kanak di Iran yang menjadi gejala sosial.Di sebalik lapis-lapis plot itu, Majid menyengat perihal kepolisian yang tidak adil, nasib anak-anak pelarian khususnya orang Hazara dari Afghanistan di Iran, dan pendidikan yang tercicir dalam kalangan anak-anak jalanan ini.Lebih bersengaja ialah masalah penagihan dan pengedaran dadah yang demikian sengit di Republik Islam itu.Kedua, Sun Children tidak lagi menggunakan latar desa, tetapi latar kota yang penuh nestapa tetapi sarat puitika.Makanya latar Tehran Selatan yang kumuh dan tidak biasa terlihatkan oleh pelancong dan orang luar menjadi tatapan.Ketiga, plot jenis anti plot Majid Majidi kini menjadi sedikit lebih rencam di mana ada sub-plot yang lebih berselirat, yang pasti menggiurkan penonton wayang dunia.Ia cubaan Majid yang canggih.Sun Children dibuka dengan adegan empat orang kanak-kanak sedang merancang berbuat jahat.Imej bergerak kereta-kereta mewah yang diparkir di sebuah pusat membeli-belah di utara Tehran, dan anak-anak yang kemudian berkejaran.Kamera seterusnya menyorot Ali Zamani meloncat naik tren MRT menuju ke selatan, dan bertemu Zahra, seorang Hazara penjual bunga (kakak Abal Fadzl, temannya).Di atas gerabak dia menghadiahkan sepit rambut yang nampaknya akan menjadi petaka buat Zahra kelak.Filem kemudian bergerak pantas – sesuatu yang agak berlainan dari kebiasaan Majid – dengan gambaran buruh kanak-kanak yang bekerja keras.Juga latar hidup Ali yang ibunya terikat di wad psikiatri.Naratif utamanya adalah Ali dan tiga orang rakannya “diupah” (baca: diperdaya) untuk mendapatkan harta karun yang tertanam di bawah sebuah sekolah dana badan bukan kerajaan (NGO) untuk anak-anak pelarian dan buruh kanak-kanak.Ali menyanggupi kerana dia dijanjikan kamar, diberikan telefon bimbit, dan tergambar harapan untuk ibunya pulih.Pada mulanya anak-anak ini dinafikan hak mereka untuk bersekolah, tetapi setelah bertelagah; hati guru cair dan mereka dibenarkan belajar di situ.Pun, di waktu rehat, mereka mulai beroperasi mengorek kamar bawah tanah yang menghubungkan parit di bawah jalan umum di luar perkarangan sekolah.Majid tidak lagi mendera dengan permainan kamera yang lambat dan syot artistiknya yang terkenal itu tetapi sudah melajukan rentak ceritanya dengan suspen tersulam setiap kali anak-anak itu turun ke bawah untuk mengorek harta karun.Pun sesekali imej merpati dilepaskan terbang, anak-anak mandi dalam pancuran dan ruang stesen keretapi yang macet diabadikan dalam filem ini.Dalam masa yang sama ditunjukkan masalah yang dihadapi sekolah di mana berdepan dengan masalah ditutup kerana kekurangan dana.Sekolah ini malah terpaksa menganjurkan pesta hiburan untuk mengutip derma orang ramai, satu gambaran kegagalan sistem pendidikan di Iran.Kita dapat melihat wajah sayu sang guru besar melihat kerusi-kerusi yang kosong.Salah seorang guru di situ, Rafie (lakonan Javad Ezati) menjadi sosok bapa untuk anak-anak ini.Sebagai guru, kerjanya bukan sahaja mendidik tetapi juga menumbuhkan anak-anak ini dalam persekitaran yang paling kasar dan payah.Maka satu saat dia tetap perlu bertembung dengan sistem yang tidak adil.Ketika dia berusaha menebus Zahra, kakak Abal Fadzl yang ditahan kerana menjaja bunga dalam tren, Rafie diberitahu polis; “Kau melakukan kerja kau; aku melakukan kerja aku.”Penulis bersama Majid Majidi, karyawan filem Iran tersohor.Tetapi Rafie mengambil keputusan di luar duga dengan “menanduk” polis tersebut (dengan kepala) setelah mendapati Zahra diaibkan semata-mata kerana mengenakan pin rambut.Terdapat banyak adegan yang membekas dalam filem ini.Misalnya apabila Zahra dijamin, kita tertanya apa isunya yang menyebabkan Rafie sampai tergamak merisikokan kerjaya gurunya dengan mencederakan polis di balai?Kita kemudian tergamam melihat Zahra di rumah, dalam kamarnya yang gelap, menanggalkan tudung dan mendapatinya sudah dibotakkan.Adegan Mamad yang terpaksa meninggalkan sekolah untuk menjadi buruh kanak-kanak bekerja dengan pengedar dadah sangat memilukan.Lebih dahsyat ialah adegan Ali Zamani, 12 tahun, di dalam parit mengorek harta karun sambil menangis kepenatan di bawah cahaya lampu suluh dan lampu samar telefon bimbit.Tentu sahaja, Majid akan menyuguhkan babak puitis untuk dikenangi khalayak.Apabila Ali membunyikan loceng di sekolahnya yang sudah ditutup kerana tiada lagi dana, gema loceng menerobos ke kamar-kamar lengang dan kelas sunyi sungguh begitu mengguris kalbu bagai selumbar.Meskipun berani mengkritik secara lebih berjujur, Majid nampaknya sudah mempunyai kekebalan tertentu yang membolehkan beliau dapat menghindari gangguan “establishment”.Ini mungkin hasil filem Muhammad yang diterima secara hangat oleh kelas agamawan di Iran.Malah filem Sun Children ini sendiri meraih Crystal Simorgh sebagai filem terbaik di Anugerah Fajr ke 38 di Tehran (sebelum pandemik berleluasa).Untuk nota, Majid Majidi adalah kelas pengarah yang berbeza dengan Asghar Farhadi yang jauh lebih muda.Beliau memang dilahirkan dalam kelas menengah dan produk Institute of Dramatic Art di Tehran.Majid mulai terlibat dalam teater sejak berusia 14 tahun, dan selepas Revolusi ikut berlakon dengan pembikin filem kontroversi Iran, Mohsen Makhmalbaf iaitu dalam Boycott (1986) sebagai pengamal Komunis dan dengan Ali-Asghar Shadorvan menerusi filem Teer Baran (1986).Mutakhir ini, Majid bagaimanapun lebih dianggap dekat dengan establishment.Akan tetapi, untuk pengkritik filem; meskipun karyawan muda Iran seperti Asghar Farhadi jauh dikenali di Barat, Majid sudah dan terwarta dianggap suara sinema Iran.Malah Majid dilihat selaku bendera sinema Iran itu sendiri.Justeru, Sun Children yang tampil menggigit di sana sini menimbulkan keterujaan untuk ramai.Tambah-tambah lakonan dalam Sun Children kelasan, yang untuk mana-mana penggemar filem akan melihat Hollywood itu enteng jika dibandingkan dengan bakat di Iran.Anak yang memegang watak Ali Zamani iaitu Ruhollah Zamani misalnya meraih anugerah pelakon muda terbaik di Pesta Filem Venice ke-77, langsung beroleh Anugerah Marcello Mastroianni.Harus diingat Ruhollah adalah seorang buruh kanak-kanak yang diambil oleh Majid, dilatih sebagai pelakon dan diletakkan di hadapan kamera.Lakonannya sama sekali tidak kekok dan menjadi.


Jawatankuasa pilihan khas sedia bincang isu bunuh diri, kata Azalina

Kes bunuh diri yang semakin meningkat akhir-akhir ini mendapat perhatian Jawatankuasa Pilihan Khas Hal-Ehwal Wanita dan Kanak-Kanak dan Pembangunan Sosial yang sedia membincangkan isu tersebut, kata pengerusinya Azalina Othman Said.Sambil menyatakan khuatir terhadap perkembangan tersebut, beliau yang juga timbalan speaker Dewan Rakyat berkata, isu bunuh diri akan menjadi agenda utama jawatankuasa itu apabila bermesyuarat.“Jawatankuasa pilihan khas ini mempunyai kuasa untuk memanggil di hadapannya mana-mana orang termasuklah orang yang mempunyai kepakaran dan kemahiran di bawah Peraturan Mesyuarat 83(2). Selain itu, jawatankuasa pilihan khas juga akan menyiapkan dan membentangkan penyata jawatankuasa yang mengandungi syor-syor berkaitan dengan isu ini.“Saya yakin, dengan mengoptimumkan fungsi dan peranan Jawatankuasa pilihan khas akan membantu kerajaan dalam mencari jalan penyelesaian yang tuntas dan pantas agar isu bunuh diri ini dapat dibendung,” katanya dalam satu kenyataan hari ini.Semalam, pihak polis mendedahkan purata sebanyak dua kes bunuh diri direkodkan setiap hari di negara ini bagi tempoh 2019 hingga Mei 2021. Sebanyak 609 kes direkodkan pada 2019 manakala 631 kes direkodkan pada 2020.Menurut Azalina jawatankuasa itu berfungsi untuk menyiasat dan melaporkan apa-apa cadangan, usul, petisyen, laporan atau dokumen-dokumen lain yang berkaitan dengan wanita, kanak-kanak dan pembangunan sosial.Mengikut laman sesawang Parlimen, seramai tujuh ahli Parlimen menganggotai Jawatankuasa Pilihan Khas Hal-Ehwal Wanita dan Kanak-Kanak dan Pembangunan Sosial termasuk Shahidan Kassim, Fuziah Salleh, Alice Lau Kiong Yieng, Rubiah Wang, Che Alias Hamid dan Nik Muhammad Zawawi Salleh.Dalam kenyataan sama, Azalina juga akur dengan titah Yang di-Pertuan Agong, Sultan Abdullah yang menitahkan semua jawatankuasa pilihan meneruskan mesyuarat sebagai mekanisme semak dan imbang.


Polis Hong Kong benar tunjuk perasaan pertama sejak beberapa tahun dengan kawalan ketat

Polis Hong Kong pada Ahad membenarkan perarakan kecil di bawah sekatan ketat dalam salah satu tunjuk perasaan pertama yang diluluskan sejak penggubalan undang-undang keselamatan negara secara menyeluruh pada 2020.
Beberapa penunjuk perasaan dikehendaki memakai lanyard bernombor dan dilarang memakai topeng, ketika polis memantau perarakan mereka menentang cadangan tebus guna tanah dan projek pemprosesan sampah.
Para peserta melaungkan slogan menentang projek penambakan ketika mereka berarak dalam hujan sambil membawa sepanduk di daerah timur Tseung Kwan O, di mana projek itu dijadualkan untuk dibina.
Ada juga yang mengkritik sekatan ke atas bantahan mereka, termasuk mengehadkan jumlah maksimum 100 peserta, menurut surat tujuh muka surat daripada polis kepada penganjur, yang dilihat Reuters.
“Kita perlu mempunyai budaya protes yang lebih bersemangat bebas,” kata James Ockenden, 49, yang berarak bersama tiga anaknya.
"Tetapi ini semua sudah diatur dan bernombor dan ia hanya memusnahkan budaya dan pasti akan menghalang orang untuk datang."
Mengulas mengenai bantahan itu, Biro Pembangunan bandar itu berkata projek itu bertujuan untuk "menyokong keperluan harian masyarakat".
Menurut biro itu, ia akan "menghormati hak kebebasan bersuara" dan akan mengkaji kemungkinan mengurangkan skala penambakan tanah.
Polis memberikan surat "tiada bantahan" kepada penganjur dengan syarat mereka memastikan protes itu tidak akan melanggar undang-undang keselamatan negara, termasuk paparan atau ucapan berbaur hasutan.
"Sebahagian pelanggar undang-undang mungkin termasuk dalam perarakan itu untuk mengganggu ketenteraman awam atau bahkan terlibat dalam keganasan haram," menurut polis ketika memberi amaran dalam surat mereka.
Penganjur berkata seramai 50 orang mengambil bahagian dalam protes pertama yang diluluskan oleh polis bandar itu selama beberapa tahun.
Mereka kemudian memberitahu media bahawa kira-kira 80 orang menyertai protes pada Ahad.
Permohonan untuk bantahan lain, termasuk nyalaan lilin pada 4 Jun untuk memperingati mangsa tindakan keras di Dataran Tiananmen China pada 1989, telah ditolak atas alasan yang berkaitan dengan penjarakan sosial Covid-19.
Sekatan Covid-19 Hong Kong telah dibatalkan tahun ini, berikutan keputusan China untuk menamatkan dasar "sifar-Covid"nya.
Perlembagaan mini Hong Kong, Undang-undang Asas, menjamin hak untuk perhimpunan awam.
Sejak undang-undang keselamatan negara yang dikenakan oleh China, digubal pada Jun 2020 sebagai tindak balas kepada protes pro-demokrasi yang berlarutan pada 2019, pihak berkuasa menyekat kebebasan dan menahan ramai ahli politik dan aktivis pembangkang.
Beberapa kerajaan Barat mengkritik undang-undang itu sebagai alat penindasan tetapi pihak berkuasa China berkata ia memulihkan kestabilan hab kewangan itu.
Seorang penunjuk perasaan bernama Chiu, 50, berkata dia menghargai peluang untuk membantah "dalam masa sukar", dan berkata dia melihat lanyard lebih sebagai satu cara untuk memudahkan pengurusan orang ramai.
"Ia tidak bermakna meletakkan nombor pada kami untuk menyekat ekspresi kami. Saya fikir ia boleh diterima," katanya kepada Reuters.
Pemerhati politik dan beberapa diplomat Barat memerhati sama ada pihak berkuasa akan membenarkan penyambungan semula demonstrasi besar di Hong Kong, iaitu pada 4 Jun dan 1 Julai, yang pernah menjadi tunjang utama suasana masyarakat sivil di bandar itu yang pernah rancak dan menarik ribuan orang.


Pemakaian pelitup muka di kawasan tertutup tidak lagi wajib berkuat kuasa serta-merta, kata Menteri Kesihatan Khairy Jamaluddin hari ini.
Bagaimanapun, beliau menambah pemakaian pelitup muka masih lagi diwajibkan di kemudahan kesihatan seperti hospital, klinik, rumah jagaaan dan pengangkutan awam dan kepada mereka yang dijangkiti Covid-19.
Bagi individu berisiko tinggi, digalakkan untuk meneruskan pemakaian pelitup muka.
Manakala pemilik premis boleh menentukan sama ada pengunjung wajib memakai pelitup muka atau tidak.
Dalam sebuah kenyataan, Khairy berkata kementeriannya menggalakkan penggunaan pelitup muka di kawasan ramai orang seperti pasar malam, stadium, pusat beli-belah dan rumah ibadat.
Bagi yang mengalami gejala seperti demam dan batuk juga turut digalakkan memakainya, selain individu yang terlibat dalam aktiviti bersama golongan yang berisiko tinggi seperti kanak-kanak dan warga emas. "Kementerian Kesihatan akan terus memantau situasi Covid-19 di dalam dan luar negara, serta memastikan perkhidmatan kesihatan kekal dalam keadaan optimum bagi menjaga kesejahteraan rakyat dalam menghadapi Covid-19," katanya.
“Kelonggaran sekatan tidak bermakna orang ramai boleh mengambil mudah mengenai risiko jangkitan."
Putrajaya mewajibkan pemakaian pelitup muka pada 1 Ogos 2020 ketika kemuncak pandemik Covid-19 di mana setakat ini telah meragut 36,255 nyawa dan menjangkiti 4.7 juta orang di seluruh negara.
Namun pemakaiannya dilonggarkan pada 1 Mei sebagai sebahagian daripada langkah ketika  negara masuk ke fasa endemik.
Dalam kenyataannya hari ini, Khairy berkata KKM telah berbincang berhubung usul dan syor mengenai pengurusan vaksin Covid-19 pada 3 Ogos lalu.
Beliau berkata wanita mengandung yang berisiko akibat Covid-19 juga boleh menerima dos penggalak kedua sepanjang tempoh mengandun, selari dengan syor Pusat Kesihatan Sedunia (WHO) mengenai kumpulan tersebut.
Sementara itu, kanak-kanak berusia lima hingga 12 tahun yang mempunyai penyakit komorbiditi atau mereka yang lemah imuniti tubuh boleh diberi dos penggalak selepas enam hingga sembilan bulan selepas menerima dos akhir.


Perlis benar masjid dibuka sepenuhnya mulai esok

Kesemua masjid di Perlis dibenarkan dibuka sepenuhnya mulai esok (13 Oktober) dengan kelonggaran prosedur operasi standard (SOP) pengimarahan masjid secara berperingkat.Raja Muda Perlis Syed Faizuddin Putra Jamalullail bertitah antara SOP utama mesti dipatuhi ialah setiap jemaah haruslah menerima suntikan vaksin Covid-19 yang lengkap, sama ada bagi dewasa atau kanak-kanak.“Selari dengan suasana semasa dan kebenaran diumumkan kerajaan, beberapa perkara terdahulu yang dihadkan dengan ini dibenarkan seperti tiada lagi had kehadiran hanya kepada anak kariah dan mereka yang terlibat dengan aktiviti rentas negeri juga dibenarkan hadir ke masjid.“Namun bagi mereka yang berstatus ‘Person Under Investigation’, ‘Person Under Surveillance’ dan berisiko dijangkiti, bergejala seperti demam, sesak nafas, sakit tekak, selesema tidak dibenarkan hadir ke masjid,” titah baginda dalam kenyataan hari ini.Baginda bertitah sebarang sentuhan fizikal seperti bersalaman adalah dilarang dan penjarakan fizikal perlu terus diamalkan sama ada ketika mendirikan solat, sesi kuliah atau ceramah.Tuanku Syed Faizuddin yang juga Yang di-Pertua Majlis Agama Islam dan Adat Istiadat Melayu Perlis (Maips) bertitah jemaah juga digalakkan agar memakai pelitup separuh muka jenis N95 atau K95 dengan kaedah dua pelitup muka, dilengkapkan dengan pelindung muka.“Semua aktiviti pengimarahan sama ada solat fardu, solat Jumaat, solat jenazah, kuliah agama, ceramah dan akad nikah dibenarkan dengan syarat pematuhan SOP. Namun aktiviti jamuan hendaklah dilaksanakan secara edaran.“Semua masjid di seluruh Perlis tertakluk kepada arahan SOP ini, manakala surau atau tempat solat umum kekal tidak dibuka. Larangan ini termasuk kepada agensi, institusi, parti, maahad tahfiz, melainkan dengan kebenaran khas daripada Maips,” titah baginda.


Kerajaan akan laporkan perkembangan pembinaan kapal tempur secara berperingkat

Kerajaan akan melaporkan jadual dan perkembangan projek pembinaan kapal tempur pesisir (LCS) secara berperingkat.
Menteri Kanan Pertahanan Hishammuddin Hussein berkata kementeriannya diberi masa enam bulan bagi memobilisasikan usaha menghidupkan semula projek itu, dan beliau percaya kapal pertama akan diterima Tentera Laut Diraja Malaysia (TLDM) dalam masa dua tahun lagi.
"Kita akan lihat bagaimana kita boleh memastikan kapal yang dijanjikan sampai kepada TLDM dan mereka yang bersalah dibawa ke muka pengadilan.
"Saya akan laporkan kepada orang ramai jadual berperingkat pembinaan kapal tersebut," katanya pada sesi soal jawab di Dewan Negara, hari ini.
Beliau menjawab soalan tambahan senator Husain Awang yang memintanya Kementerian Pertahanan menjelaskan mengenai langkah yang diambil dalam menyelesaikan isu perolehan kapal tersebut serta soalan tambahan senator Razali Idris yang ingin tahu mengenai jangka masa yang akan diambil.
Menurut Hishammuddin, kerajaan memberi kerjasama sepenuhnya kepada Jawatankuasa Kira-Kira Wang Negara (PAC) dalam siasatan berhubung ketirisan projek LCS itu.
"Kerjasama kita kepada PAC adalah 'total' (sepenuhnya). Kita telah pun berdepan dengan PAC lebih daripada 15 kali,
"Siapa yang salah, tetap salah. Sekiranya ada penyelewengan atau salah guna kuasa, siasatan sedang berjalan dan tindakan kepada mereka yang terlibat akan diambil," katanya.
Khamis lepas, PAC mendedahkan sembilan prosiding berhubung isu LCS bermula 18 November 2020 mendapati tiada satu kapal LCS telah disiapkan walaupun kontrak projek itu yang diberikan secara rundingan terus bernilai RM6.083 bilion memperuntukkan lima kapal seharusnya disiapkan dan diserah setakat Ogos 2022.


Umno tempah baju ‘Pak Kaduk’ pada PRU15

Cerita Pak Kaduk, adalah salah sebuah sastera rakyat Melayu.Ianya sarat dengan pengajaran. Tentulah ditujukan kepada orang Melayu.Atau masyarakat Melayu. Atau organisasi Melayu, yang tentunya untuk diambil iktibar oleh ketuanya.Pak Kaduk, digambarkan sebagai lurus bendul. Tapi kadang-kadang mempunyai idea di luar lojik akal.Misalnya, memakai baju kertas semasa menyabung ayam dengan raja.Bahagian ini, mengajar orang Melayu atau pemimpin Melayu, supaya berfikir dengan betul. Dan membuat keputusan yg betul.Ali Shariati, filsuf Iran mengatakan:“Berfikir dengan betul. Bertindak dengan betul. Menghasilkan yang betul.“Berfikir dengan salah. Bertindak dengan betul. Menghasilkan yang salah”.Benar sekali peringatan Ali Shariati tersebut.Pak Kaduk, yang memakai baju kertas, melompat keriangan, kerana gembira ayamnya menang. Dia lupa, sedangkan ayamnya ditukar dengan ayam raja.Akhirnya, dia bertelanjang bulat. Dapat malu. Dan terpaksa menerima kekalahan.Apakah, cerita Pak Kaduk ini, akan dirasai oleh pemimpin Umno pasca Pilihan Raya Umum ke-15 (PRU15) nanti? Mengapa?Saya percaya, nasib Pak Kaduk ini, akan menyerkup Umno semasa PRU15 nanti.Saya berkata demikian, berdasarkan dua ucapan penting pemimpin tertinggi Umno semasa Perhimpunan Agung Umno 27-28 Mac 2021 lepas.Iaitu ucapan perasmian sayap-sayap Umno dan timbalan presiden. Termasuk juga ucapan dasar presiden Umno pada 28 Mac yang lalu.Kedua-dua pemimpin tersebut, menyatakan Umno dan Barisan Nasional (BN) akan bergerak solo.Maksudnya, semasa PRU15 nanti Umno akan bertanding bersendirian dengan menggunakan lambang BN.Mereka percaya, Umno-BN, akan dapat mengembalikan maruah parti Melayu itu.Umno boleh memenangi kerusi lebih banyak.Umno kembali memimpin.Bukan dipimpin atau berkongsi memimpin negara. Umno mahu kembali menjadi “Big Brother” atau “Abang Besar”.Begitulah tingginya nafsu dan angan-angan mereka.Benarkah Umno akan menang jauh lebih besar daripada 55 kerusi Parlimen seperti mana keputusan PRU14?Benarkah Umno, BN akan mendapat laba bila bersendirian?Pernahkah dalam sejarah pilihan raya Umno menang gagah bila bersendirian?Barangkali, kedua-dua pemimpin ini, tidak pernah menyusur sungai sejarah pilihan raya yang dilalui oleh Umno.Begitu juga rasanya, penyokong-penyokong mereka yang bersorak surai di dewan Pusat Dagangan Dunia Putra (PWTC).Mereka mungkin bebal dengan sejarah parti yang mereka dokong.Wahai ahli-ahli Umno.Cuba berpaling kepada sejarah Umno.Mari lihat rekod yang ada.Umno memasuki Pilihan Raya Majlis Perbandaran George Town, pada Desimber 1951.Umno bertanding sendirian.Akhirnya, Umno hanya menang 1 kerusi. Parti radikal menang 6 kerusi.Parti Buruh menang 1 kerus.i Bebas menang 1 kerusi.Tetapi, semasa Pilihan Raya Majlis Perbandaran Kuala Lumpur pada Februari 1952, Umno sangat berjaya. Mengapa?Kejayaan itu kerana Umno membentuk pakatan dengan MCA.Di mana Umno + MCA memenangi 9 kerusi. Parti Kemerdekaan Malaya (IMP) menang 1 kerusi. Bebas 1 kerusi.Pilihan Raya Majlis Perbandaran Tanah Melayu pada tahun 1952, pakatan Umno, MCA memenangi 26 daripada 37 kerusi yang dipertandingkan.Pilihan raya umum yang pertama pada 1955, Umno atas nama Perikatan, bersama MCA dan MIC memenangi 51 daripada 52 kerusi.PAS menang satu kerusi di Krian, Perak.Begitu juga pada pilihan raya pertama selepas merdeka, tahun 1959, Perikatan menang 74 daripada 104 kerusi.Selepas itu Perikatan terus memenangi PRU-PRU yang diadakan.Sehingga pembentukan BN, yang menggabungkan lebih banyak parti.Pada mulanya 9 parti politik, berkembang menjadi 13 dan seterusnya menjadi 16.Umno-BN terus memenangi pilihan raya pada 1974 sehinggalah tumbang pada 2018.Sejarah kemenangan yang panjang oleh Umno itu, adalah kerana mempunyai rakan semasa menghadapi pilihan raya.Sejarah bersendirian, adalah menempah kekalahan, seperti mana terjadi semasa Pilihan Raya Majlis Perbandaran George Town.Apakah Umno mampu meyakinkan MCA, MIC dan PBRS untuk bertanding pada PRU15 nanti menggunakan lambang BN?Mahukah MIC, MCA, PBRS bersama Umno semasa PRU15?Inilah yang perlu difikirkan oleh presiden, timbalan presiden, setiausaha agung dan pengarah pilihan raya Umno.Daripada kenyataan setiausaha agung MIC, menampakkan parti itu sudah tidak yakin kepada Umno sekiranya mahu meninggalkan Bersatu dan PAS.Pemimpin Umno jangan lupa, MIC hampir-hampir meninggalkan BN selepas tewas PRU14.MIC pusing balik dan mendakap BN, bila Umno memenangi siri pilihan raya kecil bermula dengan Cameron Highlands.Begitu juga MCA.MCA bukanlah rakan sejati, kalaupun tidak seburuk perangai Gerakan.Jangan lupa, semasa PRK Balakong, MCA bertanding atas lambang MCA.Apa maknanya itu? Sendiri fikirlah.Jadi menyingkap perangai MCA, MIC itu, apa jaminan kedua-dua parti ini akan bersama Umno, semasa PRU15, sekiranya Umno mengajak BN pergi solo?Saya penuh yakin, sekiranya Umno meninggalkan Bersatu dan PAS, maka MIC, MCA dan mungkin juga PBRS turut mufarakah daripada Umno.Sekiranya Umno bersendirian, saya percaya nasib Umno pada PRU15 menjadi seburuk semasa bertanding dalam Majlis Perbandaran George Town 1951.Tidaklah saya maksudkan, yang Umno hanya boleh menang 1 kerusi. Tetapi nasib Umno jauh lebih buruk kalau dibandingkan dengan keputusan pada PRU14.Saya percaya, ramai antara kepimpinan dan pendokong Umno, memandang MCA dan MIC tidak penting.Mereka tidak kuat. Pengaruh MCA sudah mulai pupus sejak hilang Pulau Pinang kepada Gerakan pada PRU 1969.MCA dan MIC sejak itu menang di kawasan pengundi yang majoriti Melayu.Biarpun kedua-dua parti selekeh ini tidak mampu memberi sumbangan yang besar kepada Umno, namun ianya masih boleh membantu.Sekurang-sekurangnya, jentera mereka dapat digunakan untuk mempengaruhi pengundi Cina dan India.Iya, mungkin di sesetengah kawasan jentera MCA hanya mampu mendapatkan sokongan di antara 5-10% undi Cina.Manakala jentera MIC mampu mendapatkan 10-20% undi India.Jangan lupa, sekiranya MCA, MIC, sudah meninggalkan BN, kepada siapa Umno mahu harapkan untuk meraih undi Cina dan India?Biarpun presiden dan timbalan presidennya, begitu bersemangat serta yakin Umno boleh kembali hebat bila berseorangan, semasa berucap.Tetapi baru-baru ini presiden Umno, seperti merayu kepada PAS untuk bersama.Cuba membangkitkan nostalgia semasa penubuhan Muafakat Nasional (MN).Dan cuba mengingatkan PAS, akan kemenangan-kemenangan Umno dalam siri PRK terakhir.Begitu juga seruan daripada pengarah pilihan raya Umno kepada PAS.Yang natijahnya, adalah mengajak PAS bersama Umno.Mengapa tiba-tiba presiden dan pengarah pilihan raya Umno berubah nada suara?Mengapa tiba-tiba, cuba menjadi lembut dan lunak, sedangkan semasa ucapan dasar, menyindir PAS di depan presidennya.Jadi eloklah, sekiranya ahli-ahli Umno dapat mengambil keputusan, sama ada boleh mendapat laba atau sebaliknya, jika bersendirian.Oleh kerana terdapat dua jalur pemikiran. Ada yang mengatakan lebih untung. Ada yang mengatakan lebih rugi.Bagi menentukan keputusan mana yang digemari oleh ahli dan pendokong parti.Maka lebih eloklah disegerakan pemilihan parti.Kamarazaman Yacob adalah penganalisis politik dan bekas aktivis mahasiswa 1970-an.* Tulisan ini adalah pandangan peribadi penulis yang tidak semestinya mencerminkan pendirian MalaysiaNow.